

 **GRADSKO VIJEĆE**

KLASA: 363-06/17-01/04

URBROJ: 2186/18-02/1-17-1

Ludbreg, 28. prosinca 2017. g. PRIJEDLOG

Na temelju članka 30. stavka 7. točke 1. Zakona o održivom gospodarenju otpadom („Narodne novine“, br. 94/13 i 73/17), članka 4. Uredbe o gospodarenju komunalnim otpadom („Narodne novine“, br. 50/2017) i članka 33. Statuta Grada Ludbrega („Službeni vjesnik Varaždinske županije“, br. 23/09, 17/13, 40/13–pročišćeni tekst), Gradsko vijeće Grada Ludbrega na 5. sjednici održanoj 28. prosinca 2017. g., donosi

**ODLUKU**

**o načinu pružanja javne usluge prikupljanja miješanog komunalnog otpada i biorazgradivog komunalnog otpada**

**I. OPĆE ODREDBE**

Članak 1.

Odlukom o načinu pružanja javne usluge prikupljanja miješanog komunalnog otpada i biorazgradivog komunalnog otpada (u daljnjem tekstu: Odluka) propisuje se način pružanja javne usluge prikupljanja miješanog komunalnog otpada i biorazgradivog komunalnog otpada te odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada kao i način gospodarenja komunalnim otpadom u vezi s ovom javnom uslugom, adresa reciklažnog dvorišta, način i uvjeti određivanja i obračuna naknade za gradnju građevina za gospodarenje komunalnim otpadom na području Grada Ludbrega.

Članak 2.

Cilj ove Odluke je uspostava javnog, kvalitetnog, postojanog i ekonomski učinkovitog sustava sakupljanja komunalnog otpada na području Grada Ludbrega, u skladu s načelima održivog razvoja, zaštite okoliša, gospodarenja otpadom i zaštitom javnog interesa.

Članak 3.

Ova Odluka sadrži sljedeće:

1. kriterij obračuna količine otpada,
2. standardne veličine i druga bitna svojstva spremnika za sakupljanje otpada,
3. najmanju učestalost odvoza otpada prema područjima,
4. obračunska razdoblja kroz kalendarsku godinu,
5. područje pružanja javne usluge,
6. opće uvjete ugovora s korisnicima,
7. adresu reciklažnog dvorišta,
8. odredbe o načinu provedbe javne usluge i usluge povezane s javnom uslugom,
9. odredbe o provedbi Ugovora koje se primjenjuju u slučaju nastupanja posebnih okolnosti (elementarna nepogoda, katastrofa i sl.),
10. odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada,
11. odredbe o uvjetima za pojedinačno korištenje javne usluge,
12. odredbe o prihvatljivom dokazu izvršenja usluge za pojedinog korisnika javne usluge,
13. odredbe o cijeni obvezne minimalne javne usluge,
14. način određivanja udjela korisnika javne usluge u slučaju kad su korisnici javne usluge kućanstva i koriste zajednički spremnik, a nije postignut sporazum o njihovim udjelima,
15. način određivanja udjela korisnika javne usluge u slučaju kad su korisnici javne usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima,
16. odredbe o ugovornoj kazni,
17. kriterij za određivanje korisnika javne usluge u čije ime Grad Ludbreg preuzima obvezu plaćanja cijene za javnu uslugu,
18. odredbe o korištenju javne površine za prikupljanje otpada,
19. odredbe o količini krupnog (glomaznog) otpada (u daljnjem tekstu: glomazni otpad) koji se preuzima u okviru javne usluge,
20. način obračuna naknade za gradnju građevina za gospodarenje komunalnim otpadom.

Članak 4.

Na postupke koji se vode u vezi sa izvršenjem ove Odluke u dijelu koji nije posebno uređen Zakonom o održivom gospodarenju otpadom („Narodne novine“, 94/13 i 73/17), supsidijarno se primjenjuju odredbe Zakona o općem upravnom postupku („Narodne novine“, br. 47/2009).

**II. DAVATELJ JAVNE USLUGE**

Članak 5.

Davatelj javne usluge, usluge povezane s javnom uslugom i usluge koja se pruža na zahtjev korisnika javne usluge iz članka 1. ove Odluke je trgovačko društvo za komunalne djelatnosti: Lukom d.o.o., Koprivnička 17, 42230 Ludbreg, OIB 29732862130, (u daljnjem tekstu: Davatelj javne usluge).

**III. KORISNIK JAVNE USLUGE**

Članak 6.

(1)Korisnik javne usluge na području njezinog davanja je vlasnik ili posjednik cijele nekretnine ili njezinog posebnog dijela.

(2)Korisnik javne usluge na području njezinog davanja može biti korisnik cijele nekretnine ili njezinog posebnog dijela ukoliko je vlasnik nekretnine ili njezinog posebnog dijela ugovorom prenio na korisnika cijele nekretnine ili njezinog posebnog dijela obvezu plaćanja i o tome obavijestio Davatelja javne usluge.

(3)Više korisnika mogu sklopiti sporazum o udjelima u zajedničkom korištenju javne usluge.

Članak 7.

Korisnik javne usluge može biti:

1. fizička osoba s prebivalištem na području Grada Ludbrega (1. kategorija korisnika),
2. fizička osoba s privremenim boravištem na području Grada Ludbrega (2. kategorija korisnika),
3. fizička i pravna osoba koja na području Grada Ludbrega obavlja djelatnost prema Odluci o Nacionalnoj klasifikaciji djelatnosti (3. kategorija korisnika).

Članak 8.

1. kategorija korisnika (fizičke osobe sa prebivalištem na području Grada Ludbrega) podijeljena je u sljedeće skupine:

* Skupina 1.1.1. fizičke osobe u kućanstvima u objektima individualnog stanovanja koje samostalno koriste spremnik otpada i ne kompostiraju vlastiti biootpad,
* Skupina 1.1.2. fizičke osobe u kućanstvima u objektima individualnog stanovanja koje samostalno koriste spremnik otpada i kompostiraju vlastiti biootpad,
* Skupina 1.2.1. fizičke osobe u kućanstvima u višestambenim građevinama koje zajednički koriste spremnik otpada i ne kompostiraju vlastiti biootpad,
* Skupina 1.2.2. fizičke osobe u kućanstvima u višestambenim građevinama koje zajednički koriste spremnik otpada i kompostiraju vlastiti biootpad,

Članak 9.

2. kategorija korisnika (fizičke osobe koje privremeno borave na području Grada Ludbrega) podijeljena je u sljedeće skupine:

* Skupina 2.1.1. fizičke osobe u kućanstvima u objektima individualnog stanovanja koje samostalno koriste spremnik otpada i ne kompostiraju vlastiti biootpad,
* Skupina 2.1.2. fizičke osobe u kućanstvima u objektima individualnog stanovanja koje samostalno koriste spremnik otpada i kompostiraju vlastiti biootpad,
* Skupina 2.2.1. fizičke osobe u kućanstvima u višestambenim građevinama koje zajednički koriste spremnik otpada i ne kompostiraju vlastiti biootpad,
* Skupina 2.2.2. fizičke osobe u kućanstvima u višestambenim građevinama koje zajednički koriste spremnik otpada i kompostiraju vlastiti biootpad,
* Skupina 2.3.1. fizičke osobe koje na području Grada Ludbrega posjeduju drugu nekretninu koja nije namijenjena za stalno stanovanje (kuća za odmor) i u kojoj korisnik javne usluge boravi povremeno, koristi samostalno spremnik otpada i ne kompostira vlastiti biootpad,
* Skupina 2.3.2. fizičke osobe koje na području Grada Ludbrega posjeduju drugu nekretninu koja nije namijenjena za stalno stanovanje (kuća za odmor) i u kojoj korisnik javne usluge boravi povremeno, koristi samostalno spremnik otpada i kompostira vlastiti biootpad.

Članak 10.

3. kategorija korisnika predstavlja fizičke i pravne osobe koje na području Grada Ludbrega obavljaju djelatnost prema Odluci o Nacionalnoj klasifikaciji djelatnosti te mogu samostalno ili zajednički koristiti spremnik za miješani komunalni otpad.

**IV. DEFINICIJE**

Članak 11.

(1)Pojedini pojmovi za potrebe ove Odluke imaju sljedeće značenje:

1. *ambalaža* je svaki proizvod, bez obzira na materijal od kojeg je izrađen, koji se koristi za držanje, zaštitu, rukovanje, isporuku i predstavljanje robe, od sirovina do gotovih proizvoda, od proizvođača do potrošača
2. *animalni otpad* je otpad pod kojim se podrazumijevaju životinjske lešine, otpad životinjskog podrijetla, sporedne nejestive nusproizvode klanja, krv koja se ne upotrebljava za daljnju preradu, životinjski proizvodi koji nisu valjani za ljudsku prehranu, otpaci iz valionica i sl.
3. *biootpad* je biološki razgradiv otpad iz vrtova i parkova, hrana i kuhinjski otpad iz kućanstva, restorana, ugostiteljskih i maloprodajnih objekata i slični otpad iz proizvodnje prehrambenih proizvoda
4. *biološki razgradivi otpad* je otpad koji se može razgraditi biološkim aerobnim ili anaerobnim postupkom
5. *biorazgradivi komunalni otpad* u okviru javne usluge je bio otpad i otpadni papir i karton osim proizvodnog otpada i otpada iz poljoprivrede, šumarstva, a koji u svom sastavu sadrži biološki razgradiv otpad
6. *boravište* je mjesto i adresa u Republici Hrvatskoj gdje osoba privremeno boravi, ali se na toj adresi nije trajno nastanila
7. *cijena javne usluge* je novčani iznos u kunama za pruženu javnu uslugu prikupljanja miješanog komunalnog otpada i biorazgradivog komunalnog otpada
8. *električni i elektronički otpad* ( u daljnjem tekstu EE oprema) su: veliki kućanski uređaji, mali kućanski uređaji, oprema informatičke tehnike, oprema za telekomunikacije, oprema široke potrošnje i foto naponske ploče, rasvjetna oprema, električni i elektronički alati (osim velikih nepokretnih industrijskih alata), igračke koje sadrže električne ili elektroničke komponente, oprema za razonodu i sportska oprema koje sadrže električne ili elektroničke komponente, medicinski proizvodi koji sadrže električne ili elektroničke komponente
9. *evidencija o preuzetom komunalnom otpadu* (u daljnjem tekstu: Evidencija) je evidencija koju vodi Davatelj javne usluge i sadrži podatke o korisniku javne usluge, korištenju javne usluge za obračunsko mjesto, korištenju reciklažnog dvorišta i mobilnog reciklažnog dvorišta i korištenju javne usluge preuzimanja glomaznog otpada
10. *građevina za gospodarenje otpadom* je građevina za sakupljanje otpada (skladište otpada, pretovarna stanica i reciklažno dvorište), građevina za obradu otpada i centar za gospodarenje otpadom. Ne smatra se građevinom za gospodarenje otpadom građevina druge namjene u kojoj se obavlja djelatnost oporabe otpada
11. *građevni otpad* je otpad nastao prilikom gradnje građevina, rekonstrukcije, uklanjanja i održavanja postojećih građevina, te otpad nastao od iskopanog materijala, koji se ne može bez prethodne oporabe koristiti za građenje građevine zbog kojeg građenja je nastao
12. *interventno sakupljanje otpada* je sakupljanje otpada uređajima i opremom u svrhu hitnog uklanjanja otpada s određene lokacije radi sprječavanja nastanka i/ili smanjenja na najmanju moguću mjeru onečišćenja okoliša, ugrožavanja ljudskog zdravlja, uzrokovanja šteta biljnom i životinjskom svijetu i drugih šteta
13. *izjava o načinu korištenja javne usluge* (u daljnjem tekstu: Izjava) je izjava na obrascu koju korisnik javne usluge ispunjava i dostavlja Davatelju javne usluge
14. *javna površina* je površina javne namjene
15. *javna usluga* je javna usluga prikupljanja miješanog komunalnog otpada i biorazgradivog komunalnog otpada
16. *jednokratna ambalaža* je ambalaža izrađena samo za jednu uporabu
17. *komunalni otpad* je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede i šumarstva
18. *korištenje javne* usluge je predaja miješanog komunalnog otpada i biorazgradivog komunalnog otpada Davatelju javne usluge
19. *krupni (glomazni) komunalni otpad* je predmet ili tvar koju je zbog volumena i/ili mase neprikladno prikupljati u sklopu usluge prikupljanja miješanog komunalnog otpada
20. *medicinski otpad* je otpad nastao prilikom pružanja njege, zaštite i očuvanja zdravlja ljudi i/ili životinja, otpad nastao u istraživačkim djelatnostima kao i otpad nastao prilikom pružanja različitih usluga kod kojih se dolazi u kontakt s krvlju i/ili izlučevinama ljudi i/ili životinja
21. *miješani komunalni otpad* – ostatni otpad je otpad iz kućanstva i otpad iz trgovina, industrije i iz ustanova koji je po svojstvima i sastavu sličan otpadu iz kućanstva, iz kojeg posebnim postupkom nisu izdvojeni pojedini materijali (kao što je papir, staklo i dr.) te je u Katalogu otpada označen kao 20 03 01
22. *mjesto primopredaje* je lokacija spremnika kod korisnika javne usluge
23. *mobilno reciklažno dvorište* – mobilna jedinica je pokretna tehnička jedinica koja nije građevina ili dio građevine, a služi odvojenom prikupljanju i skladištenju manjih količina posebnih vrsta otpada
24. *obavijest o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada* (u daljnjem tekstu: Obavijest) je obavijest Davatelja javne usluge korisniku javne usluge o načinu korištenja javne usluge i javne usluge povezane s javnom uslugom
25. *obračunsko mjesto* je adresa nekretnine/mjesto primopredaje spremnika
26. *obračunsko razdoblje* je razdoblje na koje se odnosi obračun iznosa cijene javne usluge
27. *obvezna minimalna javna usluga* je dio javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela »onečišćivač plaća«, ekonomski održivo poslovanje te sigurnost, redovitost i kvalitetu pružanja javne usluge
28. *odvojeno sakupljanje otpada* je sakupljanje otpada na način da se otpad odvaja prema njegovoj vrsti i svojstvima kako bi se olakšala obrada i sačuvala vrijedna svojstva otpada
29. *onečišćavanje okoliša* je promjena stanja okoliša koja je posljedica nedozvoljene emisije i/ili drugog štetnog djelovanja, ili izostanaka potrebnog djelovanja, ili utjecaja zahvata koji može promijeniti kakvoću okoliša
30. *onečišćivač* je svaka fizička i pravna osoba, koja posrednim ili neposrednim djelovanjem, ili propuštanjem djelovanja uzrokuje onečišćivanje okoliša
31. *onečišćujuća tva*r je tvar ili skupina tvari, koje zbog svojih svojstava, količine i unošenja u okoliš, odnosno u pojedine sastavnice okoliša, mogu štetno utjecati na zdravlje ljudi, biljni i/ili životinjski svijet, odnosno biološku i krajobraznu raznolikost
32. *opasna tvar* je propisom određena tvar, mješavina ili pripravak, koji je u postrojenju prisutan kao sirovina, proizvod, nusproizvod ostatak ili među proizvod, uključujući i one tvari za koje se može pretpostaviti da mogu nastati u slučaju nesreće
33. *opasni otpad* je otpad koji posjeduje jedno ili više opasnih svojstava određenih Dodatkom III. Zakona o održivom gospodarenja otpadom („Narodne novine“, br. 94/13)
34. *otpad* je svaka tvar ili predmet koji posjednik odbacuje, namjerava ili mora odbaciti. Otpadom se smatra i svaki predmet i tvar čije su sakupljanje, prijevoz i obrada nužni u svrhu zaštite javnog interesa
35. *otpadna ambalaža* je ambalaža koja nastaje nakon odvajanja proizvoda od ambalaže u koju je proizvod bio pakiran, a koju posjednik odbacuje ili predaje kao otpad
36. *otpadna ambalaža u sustavu povratne naknade* je staklena, plastična (PET) i metalna (Al/Fe) jednokratna ambalaža za piće (osim one za mlijeko i tekuće mliječne proizvode) koja je volumena većeg od 0,20 l i koja na sebi ima oznaku sustava povratne naknade
37. *posjednik otpada* je proizvođač otpada ili pravna i fizička osoba koja je u posjedu otpada
38. *povratna (višekratna) ambalaža* je ambalaža koja se, nakon što se isprazni, ponovno uporabljuje u istu svrhu i čiji povrat i višekratnu uporabu osigurava proizvođač ili prodavatelj sustavom pologa (kaucije) ili na neki drugi način
39. *prebivalište* je mjesto i adresa u Republici Hrvatskoj na kojoj se osoba trajno nastanila radi ostvarivanja svojih prava i obveza vezanih za životne interese kao što su obiteljski, profesionalni, ekonomski, socijalni, kulturni i drugi interesi
40. *primopredaja otpada* je predaja otpada od strane korisnika javne usluge te preuzimanje tog otpada od strane Davatelja javne usluge
41. *problematični otpad* je opasni otpad iz podgrupe 20 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu
42. *proizvodni otpad* je otpad koji nastaje u proizvodnom procesu u industriji, obrtu i drugim procesima, osim ostataka iz proizvodnog procesa koji se koriste u proizvodnom procesu istog proizvođača
43. *reciklabilni* *komunalni otpad* čine otpadna plastika, otpadni metal i otpadno staklo, a kad je to prikladno i druge vrste otpada koje su namijenjene recikliranju (npr. otpadni tekstil, otpadno drvo i sl.)
44. *reciklažno dvorište* je nadzirani ograđeni prostor namijenjen odvojenom prikupljanju i privremenom skladištenju manjih količina posebnih vrsta otpada
45. *spremnik za sakupljanje otpada* može biti posuda (kontejner, kanta i sl.) i/ili vreća
46. *sustav sakupljanja komunalnog otpada* je sustav kojeg čine javna usluga prikupljanja miješanog komunalnog otpada i biorazgradivog komunalnog otpada i usluga povezana s javnom uslugom
47. *ugovor o korištenju javne usluge* (u daljnjem tekstu: Ugovor) je ugovor između Davatelja javne usluge i korisnika javne usluge kojim se uređuje pružanje i korištenje javne usluge
48. *ugovorna kazna* je iznos određen Odlukom koji je dužan platiti korisnik javne usluge u slučaju kad je postupio protivno Ugovoru
49. *usluga povezana s javnom uslugom* je odvojeno sakupljanje komunalnog otpada putem reciklažnog dvorišta, mobilnog reciklažnog dvorišta, spremnika na javnim površinama i kod korisnika javne usluge te odvojeno prikupljanje krupnog (glomaznog) komunalnog otpada
50. *zeleni otpad* je biološki razgradivi otpad pod kojim se podrazumijeva trava, lišće, granje voćaka i ukrasnog bilja i ostali slični vrtni otpad nastao na okućnicama i u domaćinstvima koja se ne bave niti jednim oblikom komercijalne djelatnosti.

(2)Izrazi koji se koriste u ovoj Odluci, a imaju rodno značenje odnose se jednako na muški i ženski rod.

**V. NAČIN PRUŽANJA JAVNE USLUGE PRIKUPLJANJA MIJEŠANOG KOMUNALNOG OTPADA I BIORAZGRADIVOG KOMUNALNOG OTPADA TE ODVOJENOG PRIKUPLJANJA OTPADNOG PAPIRA, METALA, STAKLA, PLASTIKE, TEKSTILA, PROBLEMATIČNOG OTPADA I KRUPNOG (GLOMAZNOG) OTPADA KAO I NAČIN GOSPODARENJA KOMUNALNIM OTPADOM U VEZI S OVOM JAVNOM USLUGOM**

***Sadržaj javne usluge***

Članak 12.

Izračun cijene javne usluge vrši se temeljem volumena ugovorenog spremnika i volumena i broja pražnjenja istoga, a po načelu „onečišćivač plaća“.

Članak 13.

(1)Javna usluga iz članka 1. ove Odluke obuhvaća:

1. sakupljanje miješanog komunalnog otpada na lokaciji obračunskog mjesta korisnika javne usluge
2. sakupljanje biorazgradivog komunalnog otpada na lokaciji obračunskog mjesta korisnika javne usluge.

(2)Usluga u vezi sa javnom uslugom obuhvaća:

1. sakupljanje otpadnog papira, metala, plastike, stakla i tekstila putem spremnika postavljenih na javnoj površini (zelenih otoka) ili spremnika/tipiziranih vrećica na obračunskom mjestu korisnika javne usluge,
2. sakupljanje krupnog (glomaznog) otpada u reciklažnom dvorištu, na obračunskom mjestu korisnika javne usluge i na adresi nekretnine korisnika javne usluge ukoliko se ona razlikuje od adrese obračunskog mjesta korisnika javne usluge,
3. sakupljanje problematičnog otpada kako je uređeno ovom Odlukom a u skladu s posebnim propisima,
4. sakupljanje posebnih kategorija otpada kako je uređeno u daljnjem tekstu ove Odluke, a u skladu s posebnim propisima.

(3)Usluga koja se pruža na zahtjev korisnika usluge obuhvaća:

1. preuzimanje miješanog komunalnog i biorazgradivog komunalnog otpada na lokaciji obračunskog mjesta korisnika usluge u slučaju iznimnog preuzimanja veće količine otpada,
2. preuzimanje krupnog (glomaznog) otpada.

(4)Javna usluga, usluga u vezi sa javnom uslugom i usluga na zahtjev korisnika usluge se pružaju na području Grada Ludbrega.

Članak 14.

Broj planiranih primopredaja spremnika mora se odrediti u skladu sa sljedećom minimalnom učestalošću:

* najmanje jednom tjedno za biootpad iz biorazgradivog komunalnog otpada,
* najmanje jednom mjesečno za otpadni papir i karton iz biorazgradivog komunalnog otpada,
* najmanje jednom u dva tjedna za miješani komunalni otpad.

***Standardi obavljanja javne usluge***

Članak 15.

Davatelj javne usluge dužan je pružati, a korisnik usluge ima pravo koristiti javnu uslugu iz članka 1. ove Odluke u skladu sa sljedećim standardima:

1. korisniku usluge mora biti osigurana mogućnost odvojene predaje otpada na njegovom obračunskom mjestu i korištenjem reciklažnog dvorišta, mobilnog reciklažnog dvorišta te spremnika postavljenih na javnoj površini i odvoz krupnog (glomaznog) otpada,
2. odvojena primopredaja miješanog komunalnog otpada i biorazgradivog komunalnog otpada obavlja se putem spremnika/vrećice na obračunskom mjestu korisnika usluge na način da se otpadni papir i karton prikuplja odvojeno od biootpada.

***Obveze Davatelja javne usluge***

Članak 16.

(1) Davatelj javne usluge i Davatelj usluge povezane s javnom uslugom dužan je:

1. osigurati korisniku usluge spremnik za primopredaju miješanog komunalnog otpada, biorazgradivog komunalnog otpada i reciklabilnog komunalnog otpada,
2. označiti spremnik oznakom,
3. dostaviti korisniku usluge Obavijest,
4. preuzeti sadržaj spremnika od korisnika usluge,
5. odgovarati za sigurnost, redovitost, i kvalitetu javne usluge i usluge povezane s javnom uslugom,
6. osigurati provjeru da otpad sadržan u spremniku prilikom primopredaje odgovara vrsti otpada koji se odlaže u navedeni spremnik a čija se primopredaja obavlja,
7. osigurati provjeru podataka navedenih u Izjavi.

(2) Davatelj usluge dužan je osigurati uvjete kojima se ostvaruje pojedinačno korištenje javne usluge uključivo i kad više korisnika koristi zajednički spremnik.

(3) Davatelj javne usluge korisniku koji nije platio javnu uslugu u dva uzastopna obračunska razdoblja, dužan je osigurati samo minimalnu javnu uslugu.

***Obveze korisnika javne usluge***

Članak 17.

(1)Korisnici usluge dužni su postupati na dolje opisani način:

1. Korisnici kategorije 1. i 2. dužni su koristiti javnu uslugu i predati miješani komunalni otpad i biorazgradivi komunalni otpad Davatelju javne usluge na području na kojem se nalazi nekretnina korisnika usluge,
2. Korisnici kategorije 3. dužni su koristiti javnu uslugu i predati miješani komunalni otpad Davatelju javne usluge na području na kojem se nalazi nekretnina korisnika usluge,
3. Korisnici javne usluge koji trajno ne koriste nekretninu tijekom godine dana neprekidno, dužni su Davatelju javne usluge donijeti dokaz o ne korištenju nekretnine (potrošnja vode, struje),
4. Korisnici kategorije 3. dužni su predati biorazgradivi komunalni otpad ovlaštenom sakupljaču uz propisanu prateću dokumentaciju, iznimno, Davatelju javne usluge ako je tako dogovoreno,
5. Omogućiti Davatelju javne usluge pristup spremniku na mjestu primopredaje u slučaju kad mjesto primopredaje otpada nije na javnoj površini,
6. Postupati s otpadom na obračunskom mjestu korisnika usluge na način kojim se ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojava neugode drugoj osobi zbog mirisa otpada,
7. Odgovarati za postupanje s otpadom i spremnikom na obračunskom mjestu korisnika usluge sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci,
8. Zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci,
9. Predavati biorazgradivi komunalni otpad, reciklabilni komunalni otpad, problematični otpad i glomazni otpad odvojeno od miješanog komunalnog otpada,
10. Korisnici kategorije 1. i 2. dužni su predavati problematični otpad u reciklažno dvorište ili mobilno reciklažno dvorište,
11. Korisnici kategorije 3. dužni su problematični otpad/opasni otpad predavati ovlaštenom sakupljaču uz propisanu prateću dokumentaciju,
12. Redovito i u roku plaćati javnu uslugu temeljem računa Davatelja usluge,
13. Pravovremeno obavijestiti Davatelja usluge o promjeni podataka navedenih u Izjavi, a najkasnije u roku od 15 dana od dana nastanka promjene.

(2)U slučaju Promjene vlasnika nekretnine, davanja u najam/zakup iste ili promjene podataka navedenih u Izjavi potrebno je dostaviti sljedeće dokumente:

a) Kupoprodajni ugovor ili

b) Ugovor o darovanju ili

c) Ugovor o najmu ili

d) Ugovor o zakupu ili

e) Neki drugi dokument iz kojeg je vidljiva promjena (npr. Rješenje o nasljeđivanju).

(3) Dokumentacija iz stavka 2. ovog članka može se predati:

* Pisanim putem na adresu: Lukom d.o.o., Koprivnička 17, 42230 Ludbreg
* e- mailom: lukom@lukom.hr
* faxom na broj +385(0)42 811 494
* osobno u sjedištu Davatelja javne usluge (radnim danom od ponedjeljka do petka, od 7-15 sati, na adresi: Lukom d.o.o., Koprivnička 17, 42230 Ludbreg.

***Evidencija o preuzetom komunalnom otpadu***

Članak 18.

(1)Dokaz o izvršenju javne usluge preuzimanja miješanog komunalnog otpada je digitalna evidencija Davatelja javne usluge kojom se evidentiraju očitanja barkoda ili RFID čipa koji se nalazi na spremniku korisnika javne usluge, bilo da se radi o individualnom ili zajedničkom spremniku, kod preuzimanja istog na obračunskom mjestu korisnika javne usluge.

(2)Davatelj javne usluge može voditi digitalnu evidenciju preuzimanja korisnog otpada kojeg korisnik javne usluge predaje na svom obračunskom mjestu.

(3)Davatelj javne usluge dužan je voditi evidenciju preuzimanja otpada na reciklažnom dvorištu i mobilnom reciklažnom dvorištu, te preuzimanja glomaznog otpada.

Članak 19.

Evidencija o preuzetom komunalnom otpadu sadrži podatke o:

* korisniku usluge
* korištenju javne usluge za obračunsko mjesto
* korištenju reciklažnog dvorišta i mobilnog reciklažnog dvorišta
* korištenju usluge preuzimanja glomaznog otpada.

***Odvojeno skupljanje komunalnog otpada***

Članak 20.

(1)Komunalni otpad se odvojeno sakuplja putem:

1. Vrećica,
2. Individualnih spremnika,
3. Spremnika na zelenim otocima,
4. Reciklažnog dvorišta,
5. Mobilnog reciklažnog dvorišta,
6. Preuzimanja od strane Davatelja javne usluge na zahtjev (poziv) korisnika javne usluge u dogovoreno vrijeme.

(2)Davatelj javne usluge temeljem kategorije korisnika, određuje mjesta primopredaje spremnika, i temeljem podataka iz izjave korisnika ugovara vrstu spremnika za pojedine korisnike.

***Vrećice***

Članak 21.

(1)Vrećice za odvojeno sakupljanje miješanog komunalnog otpada korisnik javne usluge preuzima na blagajni kod Davatelja javne usluge, bez naknade.

(2)Vrećice za odvojeno sakupljanje korisnog otpada korisnik javne usluge preuzima na blagajni kod Davatelja javne usluge, bez naknade.

(3) Davatelj javne usluge o predaji istih vodi evidenciju.

(4)Preuzimanje vrećice za miješani komunalni otpad korisniku javne usluge obračunava se kao pražnjenje spremnika od 60 litara na slijedećem računu.

(5)Volumen vrećica za odvojeno sakupljanje miješanog komunalnog otpada iznosi 60 litara.

***Spremnici za odvojeno sakupljanje komunalnog otpada***

Članak 22.

(1)Spremnik za odvojeno sakupljanje komunalnog otpada mora se nalaziti na području pružanja javne usluge određenom ovom Odlukom.

(2)Korisnici kategorije 1. i 2. za odlaganje miješanog komunalnog otpada koriste spremnik/vrećicu na svom obračunskom mjestu.

(3)Korisnici kategorije 1. i 2. koriste sljedeće vrste spremnika za odlaganje papira i kartona, plastične, staklene i metalne ambalaže:

* spremnik/vrećicu na svom obračunskom mjestu,
* spremnike na zelenim otocima,
* spremnike u reciklažnom dvorištu,
* spremnike u mobilnom reciklažnom dvorištu.

(4)Spremnici na zelenim otocima mogu se ukloniti kada Davatelj javne usluge omogući svim korisnicima javne usluge predaju papira i kartona, plastične, staklene i metalne ambalaže na obračunskom mjestu korisnika javne usluge.

(5)Korisnici kategorije 1. i 2. koriste spremnike za odlaganje problematičnog otpada u:

* reciklažnom dvorištu,
* mobilnom reciklažnom dvorištu.

(6)Korisnici kategorije 3. za odlaganje miješanog komunalnog otpada koriste spremnike/vrećice na svom obračunskom mjestu.

(7)Korisnici kategorije 3. problematični otpad/opasni otpad dužni su zbrinjavati kod ovlaštenog sakupljača uz propisanu prateću dokumentaciju.

(8)Korisnici kategorije 3. mogu predavati reciklabilni otpad Davatelju javne usluge ako je tako ugovoreno, u protivnom, dužni su ga zbrinjavati kod ovlaštenog sakupljača uz propisanu prateću dokumentaciju.

Članak 23.

Spremnik za sakupljanje miješanog komunalnog otpada i/ili korisnog otpada koji korisnik nabavi samostalno ili već raspolaže istim, mora dobiti odobrenje za uporabu od strane Davatelja javne usluge koji ga je, ako ga odobri za uporabu, dužan opremiti čipom/barkodom potrebnim za digitalnu evidenciju pražnjenja spremnika.

***Informiranje javnosti***

Članak 24.

(1)Grad Ludbreg i Davatelj javne usluge dužni su na svojoj mrežnoj stranici objaviti i ažurno održavati popis koji sadrži sljedeće informacije:

1. lokaciju i radno vrijeme reciklažnog dvorišta,
2. lokacije i radno vrijeme mobilnog reciklažnog dvorišta,
3. lokaciju kompostane,
4. lokaciju sortirnice,
5. lokacije zelenih otoka (dok su i zeleni otoci način za prikupljanje komunalnog otpada),
6. uputu o preuzimanju glomaznog (krupnog) otpada na zahtjev korisnika,
7. brojeve telefona na koje korisnici javne usluge mogu nazvati za preuzimanje EE otpada,
8. brojeve telefona na koje korisnici javne usluge mogu nazvati za preuzimanje građevnog otpada koji sadrži azbest,
9. brojeve telefona na koje korisnici javne usluge mogu nazvati za preuzimanje otpadnih motornih vozila,
10. mjesta za preuzimanje uginulih životinja (kućnih ljubimaca) i animalnog otpada,
11. uputu o kompostiranju za korisnike koji individualno kompostiraju biootpad.

(2)Davatelj javne usluge je osim informacija navedenih u stavku 1.ovog članka, dužan na svojim mrežnim stranicama objavljivati i:

1. obavijest koja mora sadržavati plan odvoza s datumima, miješanog komunalnog otpada, biorazgradivog komunalnog otpada i reciklabilnog komunalnog otpada
2. uputu o postupanju s miješanim komunalnim otpadom, biorazgradivim komunalnim otpadom i reciklabilnim komunalnim otpadom
3. područja u kojima se spremnici za odvojeno sakupljanje komunalnog otpada izravno ustupaju korisniku javne usluge.

***Gospodarenje posebnim kategorijama otpada***

Članak 25.

Davatelj javne usluge i Davatelj usluge povezane s javnom uslugom dužan je gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno propisanom redu prvenstva gospodarenja otpadom i na način koji ne dovodi do miješanja odvojeno sakupljenog komunalnog otpada s drugom vrstom otpada ili s otpadom koji ima drugačija svojstva.

***Ambalažni otpad***

Članak 26.

Postupanje s ambalažom i ambalažnim otpadom propisano je Pravilnikom o ambalaži i otpadnoj ambalaži („Narodne novine“, br. 88/15, 78/16, 116/17) i Uredbom o gospodarenju otpadnom ambalažom („Narodne novine“, br. [97/15](http://narodne-novine.nn.hr/clanci/sluzbeni/2015_09_97_1872.html)).

Članak 27.

(1)Potrošač (kupac) ima pravo na naknadu utvrđenu propisima kn za svaku jedinicu ambalaže za piće (PET bocu, staklenu bocu i Al-Fe limenku) koja je ista u sustavu povratne naknade, a koju je vratio u trgovinu.

(2)Ambalaža koju potrošač vraća u trgovinu mora biti ispražnjena od sadržaja, ne smije biti zgnječena ili uništena, a bar-kod i oznaka sustava povratne naknade moraju biti jasno vidljivi i čitljivi.

(3)Potrošač (kupac) nema pravo na naknadu iz stavka 1. ovog članka ako ambalaža ne odgovara navedenim uvjetima i ako se ne radi o ambalaži obuhvaćenoj povratnom naknadom.

(4)Prema važećim propisima prodavatelj (trgovina na malo) koji prodaje pića, a čiji prodajni prostor je veći od 200 četvornih metara te osoba koja upravlja reciklažnim dvorištem (ako i kada ima koncesiju za navedene poslove) dužni su:

1. tijekom cijelog radnog vremena preuzimati od potrošača ambalažu od pića,
2. jasno i vidljivo označiti mjesto preuzimanja ambalaže od pića te informirati potrošača o načinu preuzimanja iste (ručno ili putem aparata za preuzimanje ambalaže),
3. omogućiti prihvat ambalaže i isplatiti naknadu potrošaču za predanu ambalažu.

(5) Prema važećim propisima prodavatelj (trgovina na malo) čiji je prodajni prostor manji od 200 četvornih metara nije dužan, ali može od potrošača preuzimati ambalažu od pića samostalno unutar vlastitog prodajnog prostora ili u suradnji sa sakupljačem izvan vlastitog prodajnog prostora.

(6)Prodavatelj koji obavlja trgovinu na veliko i koji u svojoj ponudi ima pića dužan je omogućiti preuzimanje ambalaže od pića od svojih kupaca (kafića, restorana, hotela i sl.).

(7)Davatelj javne usluge koji upravlja reciklažnim dvorištem može preuzimati ambalažu iz stavka 1. ovog članka sukladno Pravilniku o ambalaži i otpadnoj ambalaži („Narodne novine“, br. 88/15, 78/16, 116/17).

Članak 28.

Korisnici javnih usluga iz kategorije 1. i 2. dužni su ambalažu koja nije opasni otpad odvajati od miješanog komunalnog otpada i od ostalih vrsta otpada te ju ovisno o vrsti materijala (staklo, papir i karton, plastika, drvo, metal):

1. odlagati u odgovarajuću vrećicu ili spremnik na obračunskom mjestu,
2. predati u reciklažno dvorište,
3. predati u mobilno reciklažno dvorište,
4. predati sakupljaču otpadne ambalaže za ambalažu obuhvaćenu povratnom naknadom,
5. odložiti u odgovarajući spremnik na zelenom otoku.

Članak 29.

Korisnici javnih usluga iz kategorije 3. dužni su ambalažu koja nije opasni otpad odvajati od miješanog komunalnog otpada i od ostalih vrsta otpada te ju prema vrsti materijala predati:

1. sakupljaču otpadne ambalaže,
2. prodavatelju proizvoda ako se radi o povratnoj ambalaži
3. Davatelju javne usluge ako je tako ugovoreno i kategorije otpada koje su ugovorene, uz propisanu prateću dokumentaciju.

Članak 30.

Korisnici javnih usluga iz kategorije 3. koji su ovlašteni sakupljači ambalaže obuhvaćene povratnom naknadom, dužni su nadležnoj službi Grada Ludbrega predati Izvješće o vrsti i količini preuzete ambalaže u prethodnoj godini, do kraja veljače tekuće godine.

Članak 31.

Korisnici javnih usluga iz kategorije 1. i 2. dužni su otpadnu ambalažu koja je opasni otpad (ambalaža od boja, lakova, razrjeđivača, sredstava za čišćenje, sredstava za zaštitu bilja i sl.) odvajati od miješanog komunalnog otpada i od ostalih vrsta otpada te ju odvojeno predati u:

1. reciklažno dvorište,
2. mobilno reciklažno dvorište,
3. prodavatelju (u trgovinu na malo) proizvoda od kojih je nastala ova otpadna ambalaža ili sakupljaču otpadne ambalaže.

Članak 32.

Korisnici javnih usluga iz kategorije 3. dužni su ambalažu koja je opasni otpad predati ovlaštenom sakupljaču uz propisanu prateću dokumentaciju.

Članak 33.

(1)Prodavatelj koji prodaje proizvode u ambalaži od kojih nastaje otpadna ambalaža koja je opasni otpad (KB 15 01 10\*-ambalaža koja sadrži ostatke opasnih tvari ili je onečišćena opasnim tvarima) dužan je preuzimati takvu otpadnu ambalažu od fizičkih osoba.

(2)Prodavatelj je obvezan postaviti spremnik za sakupljanje otpadne ambalaže koja je opasni otpad i na vidnom mjestu, na ulazu za potrošače u trgovinu, informirati potrošače o njihovoj mogućnosti predaje i njegovoj dužnosti preuzimanja otpadne ambalaže koja je opasni otpad u njegovom prodajnom prostoru tijekom cijelog radnog vremena.

***Otpadno staklo***

Članak 34.

(1)Korisnici javne usluge iz kategorija 1. i 2. otpadno ambalažno staklo mogu predavati na slijedeće načine:

1. u individualnim spremnicima/vrećicama za otpadno ambalažno staklo,
2. u spremnike na zelenim otocima,
3. u reciklažnom dvorištu,
4. u mobilnom reciklažnom dvorištu,
5. prodavatelju, ukoliko se radi o staklenoj ambalaži obuhvaćenoj povratnom naknadom.

(2)U spremnike iz stavka 1. ovog članka ne smije se odlagati:

* prozorsko staklo, automobilsko staklo, kristalno i optičko staklo, armirano staklo, laboratorijsko staklo, staklena vuna,
* žarulje i fluorescentne svjetiljke,
* porculanski i keramički predmeti,
* ogledala.

(3)Štedne žarulje i fluorescentne cijevi su EE otpad i način postupanja opisan je u članku 41. ove Odluke.

(4)Prozorsko staklo, automobilsko staklo, armirano staklo su glomazni otpad i s njima je potrebno postupati kao i sa ostalim glomaznim otpadom.

(5)Porculanski i keramički predmeti, čaše i sl. potrebno je odložiti u spremnike za ostatni otpad.

Članak 35.

Korisnici javne usluge iz kategorije 3. otpadno ambalažno staklo mogu predavati:

1. u individualnim spremnicima za odlaganje stakla i/ili vrećicama Davatelju javne usluge ako je tako ugovoreno između Davatelja javne usluge i korisnika usluge,
2. ovlaštenim sakupljačima.

***Otpadno jestivo ulje***

Članak 36.

Postupanje s otpadnim uljima propisano je Pravilnikom o gospodarenju otpadnim uljima („Narodne novine“, br. [124/06](http://narodne-novine.nn.hr/clanci/sluzbeni/2006_11_124_2762.html), [121/08](http://narodne-novine.nn.hr/clanci/sluzbeni/2008_10_121_3482.html), [31/09](http://narodne-novine.nn.hr/clanci/sluzbeni/2009_03_31_682.html), [156/09](http://narodne-novine.nn.hr/clanci/sluzbeni/2009_12_156_3896.html), [91/11](http://narodne-novine.nn.hr/clanci/sluzbeni/2011_08_91_1946.html), [45/12](http://narodne-novine.nn.hr/clanci/sluzbeni/2012_04_45_1127.html), [86/13](http://narodne-novine.nn.hr/clanci/sluzbeni/2013_07_86_1933.html)).

Članak 37.

(1)Otpadno ulje je svako ulje (biljno, životinjsko, mineralno, sintetičko, industrijsko izolacijsko  i/ili termičko ulje) koje više nije za uporabu kojoj je prvobitno bilo namijenjeno.

(2)Pod otpadna jestiva ulja koja su bio razgradiva i čine neopasan otpad, svrstavaju se sva ulja koja nastaju u kućanstvu i obavljanjem ugostiteljske i turističke djelatnosti, industriji, obrtu, zdravstvenoj djelatnosti, javnoj upravi i drugim sličnim djelatnostima u kojima se priprema hrana

(3)Otpadna maziva ulja su opasni otpad i to su sva ulja za podmazivanje motora, kompresora i sl.

Članak 38.

(1)Otpadna biljna ulja (jestiva ulja) od prženja, iz friteza i jestivo ulje kojem je prošao rok trajanja ili je neupotrebljivo iz drugog razloga korisnici javnih usluga iz kategorija 1. i 2. mogu odlagati u plastičnim posudama koje se pune posude predaju Davatelju usluge u:

1. reciklažnom dvorištu
2. mobilnom reciklažnom dvorištu.

(2)Otpadna motorna ulja korisnici javnih usluga iz kategorija 1. i 2. dužni su predavati u:

1. reciklažnom dvorištu
2. mobilnom reciklažnom dvorištu.

(3)Korisnici javnih usluga iz kategorije 3. dužni su predavati sva otpadna ulja ovlaštenom sakupljaču uz propisanu prateću dokumentaciju, iznimno, otpadna jestiva ulja u reciklažnom dvorištu, po dogovoru s Davateljem javne usluge, uz propisanu prateću dokumentaciju.

***Problematični otpad***

Članak 39.

Korisnik javne usluge dužan je izdvojiti problematični otpad iz miješanog komunalnog otpada.

Članak 40.

(1)Korisnik javne usluge kategorije 1. i 2. dužan je predati problematični otpad u:

* reciklažno dvorište,
* mobilno reciklažno dvorište,
* prodavatelju proizvoda od kojih je nastao navedeni otpad ukoliko je tako propisano posebnim propisima.

(2)Korisnik javne usluge kategorije 1. i 2. ne plaća predaju problematičnog otpada za količine manje ili jednake 50 kg u kalendarskoj godini. Za količine veće od 50 kg korisnik javne usluge plaća naknadu prema cjeniku Davatelja javne usluge.

(3)Korisnik javne usluge kategorije 3. dužan je predati problematični otpad ovlaštenom sakupljaču uz propisanu prateću dokumentaciju.

(4)Popis problematičnog otpada kojeg je dužna zaprimati osoba koja upravlja reciklažnim dvorištem je propisan Dodatkom IV. Pravilnika o gospodarenju otpadom („Narodne novine“, br. 117/17) kako je navedeno u Tablici 1. ove Odluke.

***Elektronični i električni otpad (EE otpad)***

Članak 41.

Postupanje s EE otpadom propisano je Pravilnikom o gospodarenju otpadnom električnom i elektroničkom opremom (Narodne novine broj [42/14](http://narodne-novine.nn.hr/clanci/sluzbeni/2014_04_42_782.html), [48/14](http://narodne-novine.nn.hr/clanci/sluzbeni/2014_04_48_941.html), [107/14](http://narodne-novine.nn.hr/clanci/sluzbeni/2014_09_107_2078.html), [139/14](http://narodne-novine.nn.hr/clanci/sluzbeni/2014_11_139_2625.html))

Članak 42.

(1)Korisnici javnih usluga iz kategorija 1. i 2. dužni su predavati EE otpad na slijedeće načine:

1. halogene žarulje, fluorescentne i ostale vrste štednih žarulja, te otpadne EE uređaje i opremu prodavatelju koji u svom prodajnom programu ima EE opremu, bez naknade i obveze kupnje,
2. EE opremu koju zbog kvara preuzima serviser, isti je dužan preuzeti i zbrinuti od korisnika javne usluge besplatno, ako se utvrdi da popravak nije moguć ili komercijalno nije isplativ,
3. u reciklažnom dvorištu,
4. u mobilnom reciklažnom dvorištu,
5. ovlaštenom sakupljaču pozivom na besplatni broj koji je objavljen na web stranici Davatelja javne usluge.

(2)Korisnici javne usluge iz kategorije 3. su dužni EE otpad predavati ovlaštenom sakupljaču uz propisanu dokumentaciju.

Članak 43.

Odlaganje EE otpada na javnim površinama i pokraj kontejnera za ostale vrste otpada je zabranjeno.

***Animalni otpad***

Članak 44.

Postupanje s animalnim otpadom propisano je Pravilnikom o načinu postupanja sa životinjskim lešinama i otpadom životinjskog podrijetla te njihovo uništavanje („Narodne novine“, br. 24/2003)

Članak 45.

Zabranjeno je odlaganje animalnog otpada u spremnike za miješani komunalni otpad i u bilo koje druge spremnike namijenjene odlaganju reciklabilnog otpada.

Članak 46.

Davatelj javne usluge dužni su na svojim mrežnim stranicama objaviti adrese i nazive pravnih subjekata gdje korisnici iz kategorije 1. i 2. mogu zbrinuti animalni otpad.

***Krupni (glomazni) otpad***

Članak 47.

Popis vrsta predmeta i tvari koje se smatraju krupnim (glomaznim) komunalnim otpadom i koji se mogu, sukladno posebnom propisu koji uređuje Katalog otpada, kategorizirati ključnim brojem 20 03 07 – glomazni otpad, propisan je Dodatkom naputka o glomaznom otpadu (NN 79/15)

Članak 48.

Korisnik javne usluge može predati krupni (glomazni) otpad na sljedeće načine:

1. po ispunjenom i predanom Zahtjevu za odvoz krupnog (glomaznog) otpada i u dogovoru s Davateljem javne usluge, bez naknade, do ukupno 2m3 godišnje
2. po ispunjenom i predanom Zahtjevu za odvoz krupnog (glomaznog) otpada i u dogovoru s Davateljem javne usluge za količine koje su veće od količine od 2m3, uz naknadu prema cjeniku Davatelja javne usluge
3. samostalno u reciklažnom dvorištu uz ili bez naknade, ovisno o ukupnoj godišnjoj količini predanog krupnog (glomaznog) otpada.

Članak 49.

(1)Odlaganje krupnog (glomaznog) otpada na javnim površinama, osim na dan preuzimanja istoga od strane Davatelja javne usluge, uz dogovor sa Davateljem javne usluge, je zabranjeno.

(2)Pri preuzimanju krupnog (glomaznog) otpada korisnik javne usluge mora biti prisutan na mjestu predaje.

***Otpadni tekstil***

Članak 50.

Postupanje s otpadnim tekstilom propisano je Pravilnikom o gospodarenju otpadnim tekstilom i otpadnom obućom (Narodne novine br. [99/15](http://narodne-novine.nn.hr/clanci/sluzbeni/2015_09_99_1933.html)).

Članak 51.

(1)Korisnik javne usluge iz kategorija 1. i 2. mogu predati otpadni tekstil na sljedeće načine:

1. u posebne vreće za tekstil davatelja javne usluge prema rasporedu skupljanja otpada
2. u reciklažnom dvorištu
3. u mobilnom reciklažnom dvorištu
4. prodavatelju čija je prodajna površina tekstila veća od 400 metara kvadratnih koji je dužan osigurati preuzimanje od posjednika iz kućanstva, bez naknade i bez obveze kupnje, za onu vrstu tekstila koja se predaje kao otpad, a koju on ima u svom asortimanu prodaje
5. humanitarnim organizacijama.

(2)Korisnik javne usluge iz kategorije 3. otpadni tekstil dužan je predavati ovlaštenom sakupljaču.

***Otpad koji sadrži azbest***

Članak 52.

Način gospodarenja azbestnim otpadom propisan je Pravilnikom o građevnom otpadu i otpadu koji sadrži azbest („Narodne novine“, br. 69/16).

Članak 53.

(1)Korisnici kategorije 1. i 2. otpad koji sadrži azbest dužni su predati ovlaštenoj tvrtki za zbrinjavanje otpada koji sadrži azbest.

(2)Korisnici kategorije 3. dužni su zbrinuti otpad koji sadrži azbest putem ovlaštene tvrtke za zbrinjavanje te vrste otpada, uz propisanu prateću dokumentaciju.

***Otpadni lijekovi i medicinski otpad***

Članak 54.

Način gospodarenja otpadnim lijekovima i medicinskim otpadom propisan je Pravilnikom o gospodarenju medicinskim otpadom („Narodne novine“, br. 50/15).

Članak 55.

Sav opasni medicinski otpad je zabranjeno odlagati zajedno sa komunalnim otpadom.

Članak 56.

Korisnik javne usluge iz kategorija 1. i 2. dužan je predavati otpadne lijekove i medicinski otpad na jedan od slijedećih načina:

1. u medicinsku ustanovu, svom osobnom liječniku, medicinski otpad s oštricama ili šiljatim završecima koji sadržava korištene zaražene i/ili potencijalno zaražene igle, lancete, štrcaljke, skalpele i tome slične oštre predmete koji su bili u kontaktu s pacijentom i/ili potencijalno zaraznim materijalom,
2. stare lijekove i/ili sličan farmaceutski otpad u: ljekarne, veterinarske ambulante (lijekovi namijenjeni životinjama),
3. u reciklažna dvorišta otpadne lijekove,
4. u mobilna reciklažna dvorišta lijekove.

Članak 57.

Korisnik javne usluge iz kategorije 3. dužan je predavati otpadne lijekove i medicinski otpad ovlaštenom sakupljaču uz propisanu prateću dokumentaciju.

***Otpadne pelene***

Članak 58.

Otpadne pelene inkontinentnih bolesnika, dječje pelene i sl. ne ulaze u kategoriju medicinskog otpada i predaju se zajedno sa miješanim komunalnim otpadom, ako Davatelj javne usluge nije predvidio posebne vrećice u koje se taj otpad može odložiti.

***Građevni otpad***

Članak 59.

Postupanje s građevnim otpadom propisano je Pravilnikom o građevnom otpadu i otpadu koji sadrži azbest („Narodne novine“, br. 69/16).

Članak 60.

(1)Vlasnik građevnog otpada koji je nastao na određenom gradilištu je:

1. vlasnik ili korisnik cijele građevine ili njezinog dijela, koja se nalazi na tom gradilištu i čijom aktivnošću je nastao građevni otpad,
2. investitor, kada je na njega vlasnik ili korisnik cijele građevine ili njezinog dijela, a koji se nalaze na tom gradilištu, ugovorom prenio vlasništvo nad građevnim otpadom,
3. izvođač radova kada je na njega vlasnik ili korisnik cijele građevine ili njezinog dijela građevine, a koja se nalazi na tom gradilištu, ugovorom prenio vlasništvo nad građevnim otpadom,
4. izvođač radova kada je na njega investitor iz točke 2. ovog stavka, ugovorom prenio vlasništvo nad građevnim otpadom.

(2)Vlasnik građevnog otpada dužan je osigurati predaju građevnog otpada ovlaštenoj osobi.

(3)Korisnici kategorije 1. i 2. dužni su građevni otpad predati:

* u reciklažno dvorište u količini ne većoj od 200 kg u kalendarskoj godini. Za količine veće od 200 kg korisnik je dužan predati građevni otpad u reciklažno dvorište za građevni otpad ili na odlagalištu građevnog otpada,
* samostalno predati na odlagalište građevnog otpada.

(4)Korisnici javne usluge iz kategorije 3. dužni su građevni otpad predavati na odlagalištu građevnog otpada uz propisanu prateću dokumentaciju.

***Otpad sa tržnica***

Članak 61.

(1)Zakupci prostora na tržnici dužni su razvrstati otpad.

(2)Zakupci prostora na tržnici dužni su opasan otpad predavati odvojeno od komunalnog otpada.

(3)Upravitelj tržnice može predati samo one vrste otpada koje se mogu preuzeti u reciklažnom dvorištu uz nadoplatu, prema cjeniku Davatelja javne usluge i na temelju dogovora s Davateljem javne usluge.

(4)Animalni otpad se predaje ovlaštenim sakupljačima animalnog otpada.

(5)Sakupljanje i odvoz animalnog otpada obavlja se specijaliziranim prijevoznim sredstvima koja se ne mogu koristiti u druge svrhe i moraju udovoljavati određenim uvjetima.

***Otpad s groblja***

Članak 62.

(1)Posjetitelji groblja dužni su otpad razvrstati i odvojeno odložiti u namjenske spremnike koji se nalaze na groblju.

(2)Otpad koji se odvojeno sakuplja uključuje lampione, otpadno cvijeće, travu, vijence, papir i karton te električne svjetiljke.

***Biorazgradivi otpad namijenjen kompostiranju***

Članak 63.

Korisnik javne usluge dužan je izdvajati biorazgradivi otpad iz miješanog komunalnog otpada.

Članak 64.

Sakupljanje biorazgradivog otpada se obavlja na sljedeće načine:

1. od vrata do vrata za korisnike iz kategorije 1. i 2. koji posjeduju spremnik/vrećicu za biorazgradivi otpad,
2. na obračunskom mjestu korisnika javne usluge iz kategorije 3. ukoliko isti posjeduje individualni spremnik za biorazgradivi otpad i ako je tako ugovoreno sa Davateljem javne usluge, uz naknadu.

Članak 65.

Biorazgradivi otpad koji korisnik može odložiti u spremnik/vrećicu za tu namjenu je biološki razgradiv otpad iz vrtova i parkova, hrana i kuhinjski otpad iz kućanstva, restorana, ugostiteljskih i maloprodajnih objekata i slični otpad iz proizvodnje prehrambenih proizvoda

Članak 66.

Preuzimanje biorazgradivog otpada Davatelj javne usluge dužan je obavljati minimalno jednom tjedno, sukladno planu odvoza.

Članak 67.

(1)Sa biorazgradivim komunalnim otpadom korisnici kategorije 1. i 2. dužni su postupati na jedan ili više od slijedećih načina:

1. samostalno kompostirati
2. predavati u zasebnim individualnim ili zajedničkim spremnicima ovisno o ugovorenom načinu pružanja javne usluge,
3. samostalno predavati u kompostani.

(2)Biorazgradivi komunalni otpad korisnici kategorije 3. dužni su predavati ovlaštenom sakupljaču ili Davatelju javne usluge ukoliko je ugovorena ta usluga, uz naknadu i temeljem propisane prateće dokumentacije.

Članak 68.

Davatelj javne usluge može utvrditi mehanizme kojima potiče samostalno kompostiranje.

Članak 69.

(1)U slučaju samostalnog kompostiranja korisnik javne usluge dužan je kompostirati otpad na način da ne ugrožava okoliš u skladu s higijensko-sanitarnim uvjetima.

(2)Korisnik javne usluge dužan je kompostirati isključivo zeleni otpad i bio otpad iz vlastitog kućanstva.

(3)Kompostiranje iz prethodnog stavka može se obavljati isključivo u:

1. tipskim komposterima koje je korisnik javne usluge zadužio od Davatelja javne usluge,
2. komposterima koje je korisnik javne usluge sam nabavio,
3. kompostnim hrpama koje ne smiju biti veće od 2 m3 ako se radi o individualnom stanovanju.

(4)Komposteri/kompostne hrpe ne smiju širiti neugodan miris i moraju biti smještene najmanje 2 m od granice susjedne parcele.

(5)Kompostiranje se može obavljati u komposterima od 60 litara maksimalno u slučaju kada kompostiranje obavlja korisnik javne usluge iz više stambenog objekta.

(6)Kompostiranje se može odvijati isključivo pod kontroliranim uvjetima, korištenjem enzima, kalifornijskih crva i/ili prirodnim putem bez dodataka.

(7)U slučaju neprimjerenog načina kompostiranja koje za posljedicu ima neugodan miris, prisutnost glodavaca i sl., Davatelj javne usluge može zabraniti kompostiranje korisniku javne usluge u suradnji s komunalnim redarstvom i naložiti plaćanje ugovorne kazne.

Članak 70.

Čišćenje i dezinfekcija spremnika za biorazgradivi otpad provodi se na slijedeće načine:

1. individualni korisnici javne usluge dužni su sami čistiti (prati) spremnike za biootpad,
2. Davatelj javne usluge dužan je čistiti (prati) zajedničke spremnike po potrebi, ukoliko to zahtijevaju higijensko - sanitarni uvjeti.

***Zeleni rezani otpad***

Članak 71.

(1)Zeleni rezani otpad (lišće, grane, trava i sl.) zabranjeno je odlagati u kontejnere za miješani komunalni otpad.

(2)Za odlaganje količine veće od 60 litara zelenog rezanog otpada korisnik javne usluge kategorije 1. i 2. može zatražiti od Davatelja javne usluge odvoz istog s mjesta nastanka uz naknadu prema cjeniku Davatelja javne usluge.

(3)Za odlaganje količine manje ili jednake 60 litara zelenog otpada korisnik javne usluge dužan je koristi vrećicu koju može preuzeti kod Davatelja javne usluge bez naknade, jednom u kalendarskoj godini.

(4)Korisnik javne usluge može samostalno kompostirati zeleni rezani otpad na propisani način.

(5)Korisnik javne usluge kategorije 1. i 2. može zeleni rezani otpad samostalno dovoziti u kompostanu kojom upravlja Davatelj javne usluge bez naknade do količine od 1m3 u toku kalendarske godine. Za količine veće od 1m3 dužan je platiti naknadu temeljem cjenika Davatelja javne usluge.

(6)Korisnik javne usluge kategorije 3. plaća preuzimanje zelenog rezanog otpada temeljem cjenika davatelja javne usluge.

***Otpadna motorna vozila***

Članak 72.

Način gospodarenja otpadnim vozilima propisan je Uredbom o gospodarenju otpadnim vozilima („Narodne novine“, br. 112/15) i Pravilnikom o gospodarenju otpadnim vozilima („Narodne novine“, br.125/15, 90/16).

Članak 73.

Korisnik javne usluge kategorije 1. i 2. može zbrinuti otpadno motorno vozilo na sljedeće načine:

1. samostalno pozvati ovlaštenog sakupljača prema popisu ovlaštenih sakupljača koji se nalazi na web stranici Davatelja javne usluge da najkasnije u roku od 15 dana od dana poziva preuzme otpadno vozilo,
2. pozivati Davatelja javne usluge da pozove ovlaštenog sakupljača koji će s korisnikom javne usluge dogovoriti preuzimanje otpadnog motornog vozila od strane ovlaštenog sakupljača.

Članak 74.

(1)Ovlašteni sakupljač dužan je prilikom preuzimanja otpadnog vozila preuzeti od korisnika javne usluge (posjednika otpadnog vozila) dokumentaciju o otpadnom vozilu, popuniti prateći list sukladno posebnom propisu, te sačiniti foto zapis otpadnog vozila u svrhu dokazivanja njegove cjelovitosti i sljedivosti.

(2)Ovlašteni sakupljač dužan je za preuzeto cjelovito otpadno vozilo od posjednika koji je isto predao sukladno propisu, na temelju vaganjem utvrđene mase predanog otpadnog vozila, a koja ne može biti veća od mase vozila iskazane u prometnoj dozvoli, i iznosa jedinične naknade, posjedniku otpadnog vozila obračunati i isplatiti naknadu.

Članak 75.

Otpadna motorna vozila zabranjeno je držati na javnim površinama.

Članak 76.

Korisnik javne usluge (posjednik otpadnog motornog vozila) dužan je osigurati da tekućine iz otpadnog motornog vozila ne istječu u okoliš.

Članak 77.

Davatelj javne usluge dužan je obavijestiti komunalno redarstvo ako ocjeni da otpadno motorno vozilo ugrožava sastavnice okoliša, da je na javnoj površini i sl.

***Otpadni papir i karton***

Članak 78.

(1)Sakupljanje otpadnog papira i kartona (novine, časopisi i manja kartonska ambalaža) obavlja se najmanje jednom mjesečno za 1. i 2. kategoriju korisnika.

(2)Sakupljanje otpadnog papira i kartona za 3. kategoriju korisnika obavlja se ako je tako ugovoreno između korisnika i Davatelja javne usluge, u dinamici kako je ugovoreno.

Članak 79.

Korisnici javne usluge iz kategorija 1. i 2. dužni su predavati otpadi papir na jedan od slijedećih načina:

1. putem individualnih spremnika/vrećica na obračunskom mjestu korisnika javne usluge,
2. putem spremnika na zelenim otocima,
3. u reciklažnom dvorištu,
4. u mobilnom reciklažnom dvorištu.

Članak 80.

Korisnici javne usluge iz kategorije 3. dužni su predavati otpadni papir i karton na jedan od sljedećih načina:

1. putem spremnika/vrećica dodijeljenih od strane Davatelja javne usluge ako je tako ugovoreno,
2. u reciklažnom dvorištu (bez obzira na količinu), uz propisanu prateću dokumentaciju,
3. ovlaštenim sakupljačima/prijevoznicima otpadnog papira i kartona uz propisanu prateću dokumentaciju.

Članak 81.

Korisnici javnih usluga koji otpadni papir i karton predaju ovlaštenim sakupljačima/prijevoznicima uz propisanu popratnu dokumentaciju, dužni su nadležnoj službi Grada Ludbrega najkasnije do 28. veljače tekuće godine, za prethodnu godinu, dati podatke o predanim količinama i vrstama otpada (ključni broj i naziv otpada).

Članak 82.

Korisnici javnih usluga koji obavljaju djelatnost, a imaju veće količine otpadnog papira i kartona, mogu s Davateljem javne usluge ugovoriti dodjelu spremnika i učestalost odvoza prema potrebama i mogućnostima Davatelja javne usluge.

***Otpadne gume***

Članak 83.

Način gospodarenja otpadnim gumama propisan je Pravilnikom o gospodarenju otpadnim gumama („Narodne novine“, br. [113/16](http://narodne-novine.nn.hr/clanci/sluzbeni/2016_12_113_2493.html)).

Članak 84.

(1)Korisnici javne usluge iz kategorije 1. i 2. dužni su otpadne gume predati na jedan od slijedećih načina:

1. serviseru/vulkanizeru koji je dužan preuzeti otpadne gume
2. u reciklažnom dvorištu.

(2)Korisnici javne usluge iz kategorije 3. dužni su otpadne gume predavati:

1. ovlaštenom sakupljaču
2. serviseru.

***Otpadne baterije i akumulatori***

Članak 85.

Način gospodarenja otpadnim baterijama i akumulatorima propisan je Pravilnikom o baterijama i akumulatorima i otpadnim baterijama i akumulatorima („Narodne novine“, br. [111/15](http://narodne-novine.nn.hr/clanci/sluzbeni/2015_10_111_2147.html)).

Članak 86.

Korisnici javne usluge iz kategorije 1. i 2. dužni su otpadne baterije i akumulatore predati na jedan od slijedećih načina:

1. u reciklažno dvorište
2. prodavatelju na lokaciji prodajnog prostora u kojem prodaje baterije i akumulatore, bez naknade i bez obveze kupnje nove baterije i/ili akumulatora
3. serviseru koji je dužan preuzeti otpadne automobilske baterije i akumulatore bez naknade.

Članak 87.

Korisnici javne usluge iz kategorije 3. dužni su otpadne baterije predati uz propisanu dokumentaciju:

1. ovlaštenom sakupljaču uz propisanu prateću dokumentaciju,
2. serviseru (uz potvrdu o preuzimanju).

***Reciklažno dvorište***

Članak 88.

Adresa reciklažnog dvorišta za područje Grada Ludbrega je Ivana Gundulića bb, Ludbreg. Privremeno reciklažno dvorište nalazi se na adresi Davatelja javne usluge, Koprivnička 17, Ludbreg.

Članak 89.

(1)Davatelj javne usluge u reciklažnim dvorištu može zaprimati i otpad koji nije nastao na području Grada Ludbrega za koje je uspostavljeno to reciklažno dvorište kao i otpad koji nije nastao u kućanstvu.

(2)Osoba iz stavka 1. ovog članka koja predaje otpad snosi sve troškove gospodarenja tim otpadom a prema cjeniku Davatelja javne usluge.

Članak 90.

(1)Reciklažno dvorište, mobilno reciklažno dvorište i reciklažno dvorište za građevni otpad moraju biti opremljeni odgovarajućom vagom i video nadzorom ako se istima obavlja trgovanje otpadom.

(2)Djelatnik koji zaprima otpad u reciklažnom dvorištu, mobilnom reciklažnom dvorištu, dužan je evidentirati korisnika/donositelja otpada i količinu i vrstu predanog otpada o čemu izdaje pisanu potvrdu koju je korisnik dužan sačuvati kao dokaz korištenja reciklažnog dvorišta.

Članak 91.

(1)Davatelj javne usluge dužan je u reciklažnom dvorištu zaprimati otpad bez naknade i voditi evidenciju o zaprimljenom otpadu nastalom u kućanstvu (korisnici javne usluge iz kategorija 1. i 2.) na području Grada Ludbrega za koje je uspostavljeno to reciklažno dvorište.

(2)Iznimno, prema cjeniku, naplaćuje se zaprimanje glomaznog otpada u količini većoj od 2m3 u jednoj kalendarskoj godini i građevnog otpada kako je opisano u članku 93. ove Odluke.

Članak 92.

(1)Korisnici iz kategorije 3., posebne kategorije otpada koje nastaju njihovom djelatnošću dužni su zbrinuti kod ovlaštenog sakupljača uz propisanu prateću dokumentaciju.

(2)Iznimno, korisnici kategorije 3. mogu, u dogovoru i prema Pravilniku rada reciklažnog dvorišta, otpad koji se zaprima u reciklažnom dvorištu, a prema popisu iz Tablice 1., predati u reciklažno dvorište uz naknadu koju određuje davatelj usluge cjenikom za usluge reciklažnog dvorišta.

Članak 93.

1)Popis otpada kojeg je Davatelj javne usluge dužan zaprimati a temeljem Dodatka IV. Pravilnika o gospodarenju otpadom („Narodne novine“, br. 117/17):

**Tablica 1.**

|  |  |  |
| --- | --- | --- |
| **NAZIV** | **VRSTA** | **OPIS** |
| problematični otpad | 15 0110\* | ambalaža koja sadrži ostatke opasnih tvari ili je onečišćena opasnim tvarima |
| 15 0111\* | metalna ambalaža koja sadrži opasne krute porozne materijale (npr. azbest), uključujući prazne spremnike pod tlakom |
| 16 05 04\* | plinovi u posudama pod tlakom (uključujući halone) koji sadrže opasne tvari |
| 20 01 13\* | otapala |
| 20 01 14\* | kiseline |
| 20 01 15\* | lužine |
| 20 01 17\* | fotografske kemikalije |
| 20 01 19\* | pesticidi |
| 20 01 21\* | fluorescentne cijevi i ostali otpad koji sadrži živu |
| 20 01 23\* | odbačena oprema koja sadrži klorofluorougljike |
| 20 01 26\* | ulja i masti koji nisu navedeni pod 20 01 25\* |
| 20 01 27\* | boje, tinte, ljepila i smole, koje sadrže opasne tvari |
| 20 01 29\* | detergenti koji sadrže opasne tvari |
| 20 01 31\* | citotoksici i citostatici |
| 20 01 33\* | baterije i akumulatori obuhvaćeni pod 16 06 01\*, 16 06 02\* ili 16 06 03\* i nesortirane baterije i akumulatori koji sadrže te baterije |
| 20 01 35\* | odbačena električna i elektronička oprema koja nije navedena pod 20 01 21\* i 20 01 23\*, koja sadrži opasne komponente |
| 20 01 37\* | drvo koje sadrži opasne tvari |
| otpadni papir | 15 01 01 | papirna i kartonska ambalaža |
| 20 01 01 | papir i karton |
| otpadni metal | 15 01 04 | metalna ambalaža |
| 20 01 40 | metali |
| otpadno staklo | 15 01 07 | staklena ambalaža |
| 20 01 02 | staklo |
| otpadna plastika | 15 01 02 | plastična ambalaža |
| 20 01 39 | plastika |
| otpadni tekstil | 20 01 10 | odjeća |
| 20 01 11 | tekstil |
| krupni (glomazni) otpad | 20 03 07 | glomazni otpad |
| jestiva ulja i masti | 20 01 25 | jestiva ulja i masti |
| boje | 20 01 28 | boje, tinte, ljepila i smole, koje nisu navedene pod 20 01 27\* |
| deterdženti | 20 01 30 | detergenti koji nisu navedeni pod 20 01 29\* |
| lijekovi | 20 01 32 | lijekovi koji nisu navedeni pod 20 01 31\* |
| baterije i akumulatori | 20 01 34 | baterije i akumulatori, koji nisu navedeni pod 20 01 33\* |
| električna i elektronička oprema | 20 01 36 | odbačena električna i elektronička oprema, koja nije navedena pod 20 01 21\*, 20 01 23\* i 20 01 35\* |
| građevni otpad iz kućanstva1 | 17 01 01 | beton |
| 17 01 02 | cigle |
| 17 01 03 | crijep/pločice i keramika |
| 17 04 11 | kabelski vodiči koji nisu navedeni pod 17 04 10\* |
| 17 06 01\* | izolacijski materijali koji sadrže azbest |
| 17 06 03\* | ostali izolacijski materijali, koji se sastoje ili sadrže opasne tvari |
| 17 06 04 | izolacijski materijali koji nisu navedeni pod 17 06 01\* i 17 06 03\* |
| 17 06 05\* | građevinski materijali koji sadrže azbest |
| 17 08 01\* | građevinski materijali na bazi gipsa onečišćeni opasnim tvarima |
| 17 08 02 | građevinski materijali na bazi gipsa koji nisu navedeni pod 17 08 01\* |
| ostalo | 08 03 17\* | otpadni tiskarski toneri koji sadrže opasne tvari |
| 08 03 18 | otpadni tiskarski toneri koji nisu navedeni pod 08 03 17\* |
| 16 01 03 | otpadne gume |
| 18 01 01 | oštri predmeti (osim 18 01 03\*) |

1)odnosi se samo na građevni otpad koji nastaje održavanjem i manjim popravcima koje obavlja sam vlasnik u količini ne većoj od 200 kg u kalendarskoj godini.

(2)U reciklažnom dvorištu Davatelj javne usluge dužan je zaprimiti od korisnika usluge kategorije 1. i 2. građevni otpad iz kućanstva naveden u Tablici 1. pod „građevni otpad iz kućanstva“ i to u količini ne većoj od 200 kg u kalendarskoj godini, a za količine veće od 200 kg korisnici javne usluge plaćaju predaju građevnog otpada prema cjeniku koji je donijela osoba koja upravlja reciklažnim dvorištem.

(3)Davatelj javne usluge može zaprimati građevni otpad (građevni otpad iz kućanstva) za korisnike javne usluge kategorije 3., u reciklažnom dvorištu uz naknadu prema cjeniku.

(4)Korisnik javne usluge kategorije 3., građevni otpad iz kataloga otpada 17 00 00 - Građevinski otpad i otpad od rušenja objekata (uključujući i otpad od iskapanja onečišćenog tla) dužan je predavati na odlagalište građevnog otpada i/ili na reciklažno dvorište za građevni otpad ukoliko osoba koja upravlja istim ima dozvolu za oporabu/zbrinjavanje tih kategorija građevnog otpada.

Članak 94.

(1)U reciklažnom dvorištu za građevinski otpad, osoba koja upravlja reciklažnim dvorištem dužna je zaprimiti građevni otpad naveden u Tablici 1. članka 93. ove Odluke pod „građevni otpad iz kućanstva“ na isti način kako je navedeno u članku 93. stavak 2.

(2)Osoba koja upravlja reciklažnim dvorištem za građevni otpad može zaprimati i druge vrste građevnog otpada temeljem Dozvole za gospodarenje otpadom.

Članak 95.

U mobilnom reciklažnom dvorištu zaprimaju se slijedeće vrste otpada:

**Tablica 2.**

|  |  |  |
| --- | --- | --- |
| **NAZIV** | **VRSTA** | **OPIS** |
|  | 20 01 13\* | otapala |
| 20 01 14\* | kiseline |
| 20 10 15\* | lužine |
| 20 01 17\* | fotografske kemikalije |
| 20 01 19\* | pesticidi |
| 20 01 21\* | fluorescentne cijevi i ostali otpad koji sadrži živu |
| 20 01 23\* | odbačena oprema koja sadrži klorofluorougljike |
| 20 01 26\* | ulja i masti koja nisu navedeni pod 20 01 25 |
| 20 01 27\* | boje, tinte, ljepila i smole, koje sadrže opasne tvari |
| 20 01 29\* | deterdženti koji sadrže opasne tvari |
| 20 01 31\* | citotoksici i citostatici |
| 20 01 33\* | baterije i akumulatori obuhvaćeni pod 16 06 01\*, 16 06 02\* i 16 06 03\* i nesortirane baterije i akumulatori koji sadrže te baterije |
| 20 01 35\* | odbačena električna i elektronička oprema koja nije navedena pod 20 01 21\* i 20 01 23\*, koja sadrži opasne komponente |
| 20 01 37\* | drvo koje sadrži opasne tvari |
| 16 05 04\* | plinovi u posudama pod tlakom (uključujući halone) koje sadrže opasne tvar koji sadrže opasne tvari |
| 15 01 10\* | ambalaža koja sadrži ostatke opasnih tvari ili je onečišćena opasnim tvarima |
| 15 01 11\* | metalna ambalaža koja sadrži opasne krute porozne materijale (npr. azbest), uključujući prazne spremnike pod tlakom |
| Otpadni papir | 15 01 01 | papirna i kartonska ambalaža |
| 20 01 01 | papir i karton |
| Otpadni metal | 15 01 04 | metalna ambalaža |
| 20 01 40 | metali |
| Otpadno staklo | 15 01 07 | staklena ambalaža |
| Otpadni tekstil | 20 01 10 | odjeća |
| 20 01 11 | tekstil |
| Jestiva ulja i masti | 20 01 25 | jestiva ulja i masti |
| Boje | 20 01 28 | boje, tinte, ljepila i smole, koje nisu navedene pod 20 01 27\* |
| Deterdženti | 20 01 30 | deterdženti koji nisu navedeni pod 20 01 29\* |
| Lijekovi | 20 01 32 | lijekovi koji nisu navedeni pod 20 01 31\* |
| Baterije iakumulatori | 20 01 34 | baterije i akumulatori koji nisu navedeni pod 20 01 33\* |
| Električna ielektronička oprema | 20 01 36 | odbačena električna i elektronička oprema koja nije navedena pod 20 01 21\*, 20 01 23\* i 20 01 35\* |
| Ostalo | 08 03 17\* | otpadni tiskarski toneri koji sadrže opasne tvari |
| 08 03 18 | otpadni tiskarski toneri koji nisu navedeni pod 08 03 17\* |
| 16 01 03 | otpadne gume |
| 18 01 01 | oštri predmeti (osim 18 01 03\*) |

Članak 96.

(1)Davatelj javne usluge dužan je osigurati sakupljanje otpada navedenog u Tablici 2. putem mobilnog reciklažnog dvorišta najmanje jednom u svaka tri mjeseca u svakom naselju, a sukladno Planu razmještaja mobilnog reciklažnog dvorišta koji korisnik dobiva krajem tekuće godine za iduću godinu.

(2)Po otvaranju reciklažnog dvorišta Davatelj javne usluge dužan je osigurati mogućnost korištenja mobilnog reciklažnog dvorišta za svako naselje najmanje jednom u četiri mjeseca.

Članak 97.

(1)U mobilnom reciklažnom dvorištu moguće je predati maksimalno 10 kg pojedine vrste otpada.

(2)Za količine veće od 10 kg korisnik javne usluge dužan je otpad odnijeti u reciklažno dvorište.

Članak 98.

Korisnik javne usluge dužan je čuvati evidenciju o korištenju reciklažnog dvorišta i predaji otpada na istome, jednu kalendarsku godinu.

Članak 99.

Davatelj javne usluge može cjenikom odrediti pogodnosti za korisnike koji koriste reciklažno dvorište.

***Sakupljanje miješanog komunalnog otpada i biorazgradivog komunalnog otpada***

Članak 100.

(1)Sav odloženi miješani komunalni otpad u kantama za miješani komunalni otpad mora se nalaziti u kanti, a poklopac mora biti potpuno zatvoren.

(2)Otpad mora biti tako složen u posudu da prilikom pražnjenja sav gravitacijski ispadne iz posude.

(3)Korisnici koji koriste vrećice Davatelja javne usluge za predaju miješanog komunalnog otpada dužni su ih zatvoriti na način kako bi se spriječilo rasipanje otpada iz vrećice.

(4)Svi korisnici javne usluge dužni su predavati pune posude s otpadom. U slučaju da ne predaje punu posudu s otpadom, korisnik nema pravo na umanjenje cijene niti na prigovore u svezi toga jer je unaprijed na to pristao i bio upoznat s istim.

Članak 101.

Korisnik javne usluge dužan je koristiti spremnike/vrećice u skladu sa njihovom namjenom.

Članak 102.

Predaja otpada putem individualnih ili zajedničkih spremnika te putem vrećica se vrši prema rasporedu odvoza kojeg dostavlja Davatelj javne usluge korisniku javne usluge na kraju kalendarske godine za iduću godinu.

Članak 103.

(1)Sav odloženi biorazgradivi komunalni otpad mora se nalaziti u kanti, a poklopac mora biti potpuno zatvoren.

(2)Sav odloženi biorazgradivi komunalni otpad koji se odlaže u vrećicu mora onemogućiti rasipanje istoga pri preuzimanju, odnosno, otpad u vrećici ne smije biti nabijen a vrećica treba biti zavezana.

(3)Otpad mora biti tako složen u spremnik da prilikom pražnjenja sav gravitacijski ispadne iz spremnika.

Članak 104.

(1)Korisnici javne usluge koji koriste individualne spremnike, kojima volumen miješanog komunalnog otpada ili biorazgradivog komunalnog otpada premašuje volumen kante, moraju višak otpada odlagati u dodatnim doplatnim vrećama Davatelja javne usluge prema cjeniku Davatelja javne usluge.

(2)Ako se pored ugovorenog spremnika za odlaganje miješanog komunalnog otpada, ukazuje potreba za dodatnim vrećicama više od 2 puta uzastopno u dva obračunska razdoblju, korisniku se dodjeljuje prvi veći spremnik.

Članak 105.

Zabranjeno je odlagati korisni otpad koji se može reciklirati, biorazgradivi otpad, tekući otpad, žar, lešine životinja, baterije, akumulatore, auto gume, otpad iz klaonica, mesnica, ribarnica, opasni otpad, građevinski otpad u kante za miješani komunalni otpad.

Članak 106.

U spremnike za biorazgradivi komunalni otpad mogu se odložiti samo ostaci iz kućanstva (ostaci voća i povrća, talog kave, ljuske jajeta, vrećice za čaj, papirnate maramice), ostaci iz vrta (lišće, korov, usitnjeno grmlje i živica, ostaci cvijeća i vrtne zemlje) i ohlađeni pepeo.

Članak 107.

(1)Miješani komunalni otpad prikuplja se u spremnicima/vrećicama za miješani komunalni otpad.

(2)Vrećice za miješani komunalni otpad volumena 60 litara mogu koristiti:

* korisnici usluga kategorije 2.
* korisnici kategorije 1. i 2. ako u kratkom vremenskom razdoblju imaju potrebu za predavanjem veće količine otpada od one predviđene spremnicima.

(3)Tipizirani/standardizirani spremnici za prikupljanje miješanog komunalnog otpada su plastični spremnici volumena 60 litara, 80 litara, 120 litara, 240 litara, 1.100 litara.

Članak 108.

(1)Biorazgradivi komunalni otpad prikuplja se u spremnicima/vrećicama za biorazgradivi komunalni otpad.

(2)Vrećice za biorazgradivi otpad su volumena 60 litara, a način korištenja vrećica isti je kao i za korištenje vrećica za miješani komunalni otpad kako je opisano u članku 107. stavak 2. ove Odluke.

Članak 109.

(1)Spremnici za komunalni otpad kod korisnika javne usluge moraju imati oznaku naziva vrste otpada za koju je spremnik namijenjen, oznaku Davatelja javne usluge i oznaku koja je u Evidenciji o preuzetom komunalnom otpadu pridružena korisniku javne usluge i obračunskom mjestu (čip ili bar kod).

(2)Spremnici za komunalni otpad postavljeni na javnoj površini moraju imati oznaku Davatelja javne usluge, naziv vrste otpada za koju je spremnik namijenjen te kratku uputu o otpadu koji se sakuplja putem tog spremnika.

Članak 110.

(1)Davatelj javne usluge dužan je do 15.12. tekuće godine dati svakom korisniku Kalendar odvoza otpada za iduću godinu.

(2)Kalendar je Davatelj javne usluge dužan objaviti i na svojim mrežnim stranicama.

**VI. OBVEZNA MINIMALNA JAVNA USLUGA**

Članak 111.

Obvezna minimalna javna usluga obuhvaća razmjerni trošak za ekonomski održivo poslovanje, sigurnost i, redovitost i kvalitetu pružanja javne usluge koja je razmjerna količini otpada koju je proizvodi korisnik javne usluge, a temeljem načela onečišćivač plaća.

Članak 112.

(1)Obvezna minimalna javna usluga obuhvaća troškove nabave i održavanja opreme za prikupljanje otpada, troškove prijevoza otpada, troškove obrade otpada, troškove rada reciklažnog i mobilnog reciklažnog dvorišta, prijevoza i obrade glomaznog otpada koji se prikuplja u okviru javne usluge, troškove osoblja, planirane troškove ulaganja u sustav i sve druge troškove osim direktnih troškova zbrinjavanja miješanog komunalnog otpada, a temeljem godišnjeg financijskog izvješća o poslovanju Davatelja javne usluge i godišnjeg Plana ulaganja u sustav.

(2)Troškovi koje obuhvaća obvezna minimalna javna usluga (CMJU) usklađuju se godišnje, po završenom financijskom izvješću Davatelja javne usluge i Planu ulaganja u sustav (opremu) za tekuću kalendarsku godinu, a time se, posljedično mijenja cijena javne usluge za područje Grada Ludbrega.

(3)Ulaganje u sustav može planirati Davatelj javne usluge ili Grad Ludbreg, ovisno o Odluci o ulaganju u komunalni sustav za gospodarenje miješanog komunalnog otpada i biorazgradivog komunalnog otpada Grada Ludbrega koja se donosi do kraja tekuće godine za iduću godinu.

**VII. CIJENA JAVNE USLUGE**

Članak 113.

(1)Cijena javne usluge se iskazuje kao zbroj troškova minimalne javne usluge, troškova zbrinjavanja miješanog komunalnog otpada, ugovorne kazne (ako je korisnik postupio protivno ovoj Odluci) i naknade za građenje (ako je Grad Ludbreg donio godišnji Plan ulaganja u komunalnu infrastrukturu).

(2)Troškovi zbrinjavanja miješanog komunalnog otpada (trošak pretovarnih stanica, trošak prijevoza od pretovarne stanice do odlagališta/centara za gospodarenje otpadom i trošak obrade i zbrinjavanja) iskazuju se kao dio cijene javne usluge za količinu (litre) predanog miješanog komunalnog otpada, a izraženi su u kunama (JCV).

(3)Troškovi zbrinjavanja miješanog komunalnog otpada obračunavaju se temeljem evidencije o količini predanog miješanog komunalnog otpada.

(4)Promjenom troškova navedenih u stavku 2. ovog članka, mijenja se i jedinična cijena za pražnjenje volumena spremnika miješanog komunalnog otpada (JCV).

Članak 114.

Grad Ludbreg preuzima obvezu plaćanja javne usluge temeljem kriterija iz Zakona o socijalnoj skrbi (Narodne novine br. 157/13, 152/14, 99/15, 52/16, 16/17) kojima se određuju korisnici socijalne skrbi koji primaju zajamčenu minimalnu naknadu od strane Centra za socijalnu skrb i temeljem dodatnih kriterija, ako su oni propisani od strane Grada Ludbrega.

Članak 115.

Usklađenje cijene javne usluge koje se obavljaju temeljem:

* godišnjeg financijskog izvješća Davatelja javne usluge,
* promjena nastalih u troškovima zbrinjavanja otpada,
* plana ulaganja u komunalnu opremu za gospodarenje komunalnim otpadom,

Davatelj javne usluge dužan je donijeti najkasnije do 30. svibnja tekuće godine.

***Suglasnost na cjenik***

Članak 116.

(1)Gradonačelnik Grada Ludbrega daje suglasnost na prijedlog cjenika, odnosno njegove izmjene i dopune.

(2)Gradonačelnik Grada Ludbrega dužan se je očitovati u roku od 15 dana od dana podnošenja zahtjeva za pribavljanje suglasnosti.

(3)Ako se gradonačelnik Grada Ludbrega ne očituje u roku od 15 dana na prijedlog cjenika, smatra se da je suglasan sa prijedlogom cjenika.

Članak 117.

Davatelj javne usluge objavljuje suglasnost na cjenik/izmjene i dopune cjenika na svojim mrežnim stranicama.

Članak 118.

Davatelj javne usluge dužan je obavijestiti korisnika javne usluge o cjeniku/izmjenama i dopunama cjenika.

***Obračun cijene javne usluge***

Članak 119.

Obračun cijene javne usluge iskazuje se na slijedeći način:

* Cijena javne usluge (CJU)
* Jedinična cijena za pražnjenje volumena spremnika miješanog komunalnog otpada izražena u kunama (JCV)
* Cijena minimalne javne usluge (CMJU)
* Ugovorna kazna (UK)
* Broj pražnjenja spremnika miješanog komunalnog otpada u obračunskom razdoblju sukladno podacima u Evidenciji (BP)
* Udio korisnika usluge u korištenju spremnika (U)
* Naknada za gradnju građevina za gospodarenje komunalnim otpadom razmjerno predanom volumenu (NG)
* Cijena javne usluge za predanu količinu miješanog komunalnog otpada izražena u kunama (C)
* C = JCV x BP x U
* CJU = (JCV x BP x U) + CMJU + UK + (JCV x BP x U) x NG
* skraćeno: CJU = C + CMJU + UK + C x NG.

Članak 120.

(1)Troškovi Davatelja javne usluge za izračun cijene minimalne javne usluge raspoređeni su sukladno količini proizvedenog komunalnog otpada s područja Grada Ludbrega u prošloj kalendarskoj godini.

(2)Troškovi za izračun cijene minimalne javne usluge raspoređeni su na sve kategorije korisnika (članak 7.) sukladno količini proizvedenog miješanog komunalnog otpada u prošloj kalendarsko godini. Odnosno, udio proizvodnje miješanog komunalnog otpada pojedine kategorije korisnika u prošloj kalendarskoj godini prenesen je u troškove Davatelja javne usluge u prošloj kalendarskoj godini koji su nastali pružanjem minimalne javne usluge za tu kategoriju korisnika. Na ovaj način se cijena minimalne javne usluge raspoređuje na sve kategorije korisnika proporcionalno po količini proizvedenog miješanog komunalnog otpada.

(3)Za 1. kategoriju korisnika (članak 8.) su temeljem proizvedene količine miješanog komunalnog otpada određeni troškovi komunalne tvrtke koji se dodjeljuju toj kategoriji korisnika. Troškovi komunalne tvrtke raspodijeljeni su na ukupni volumen svih spremnika za miješani komunalni otpad 1. kategorije korisnika na području Grada Ludbrega što predstavlja cijenu minimalne javne usluge. Visina minimalne javne usluge zaračunava se na temelju ugovorenog volumena spremnika svakog korisnika.

(4)Za 2. kategoriju korisnika (članak 9.) su temeljem proizvedene količine miješanog komunalnog otpada određeni troškovi komunalne tvrtke koji se dodjeljuju toj kategoriji korisnika. Troškovi komunalne tvrtke raspodijeljeni su na ukupni volumen svih spremnika za miješani komunalni otpad 2. kategorije korisnika na području Grada Ludbrega što predstavlja cijenu minimalne javne usluge. Visina minimalne javne usluge zaračunava se na temelju ugovorenog volumena spremnika svakog korisnika. Korisnici iz ovog stavka plaćaju cijenu minimalne javne usluge za sva godišnja obračunska razdoblja.

(5) Za 1. i 2. kategoriju korisnika javne usluge umanjuje se cijena minimalne javne usluge ukoliko se ti korisnici očituju o kompostiranju vlastitog biootpada. Cijena minimalne javne usluge umanjuje se za onaj dio koji se odnosi na trošak odvoza biootpada od strane davatelja javne usluge.

(6)Za 3. kategoriju korisnika (članak 10.) su temeljem proizvedene količine miješanog komunalnog otpada određeni troškovi komunalne tvrtke koji se dodjeljuju toj kategoriji korisnika. Troškovi komunalne tvrtke raspodijeljeni su na ukupni volumen svih spremnika za miješani komunalni otpad 3. kategorije korisnika na području Grada Ludbrega što predstavlja cijenu minimalne javne usluge. Visina minimalne javne usluge zaračunava se na temelju ugovorenog volumena spremnika svakog korisnika. Minimalni ugovoreni volumen spremnika 3. kategorije korisnika iznosi 120 litara.

(7)Cijena javne usluge za predanu količinu miješanog komunalnog otpada se za sve kategorije korisnika usluge obračunava na temelju proizvedenih količina miješanog komunalnog otpada, odnosno na temelju volumena predanog spremnika za miješani komunalni otpad u obračunskom razdoblju.

Članak 121.

(1)Cijena javne usluge može se uvećati za naknadu za gradnju građevina za gospodarenje komunalnim otpadom (NG) što je prihod Grada Ludbrega, a koja se obračunava po litri preuzetog otpada.

(2)Iznos naknade za građenje utvrđuje se temeljem godišnjeg plana gradnje građevina za gospodarenje komunalnim otpadom koji donosi Gradsko vijeće, najkasnije u prosincu tekuće godine za iduću godinu i Odlukom koju isto donosi o visini iznosa koji će financirati korisnici javne usluge u cijeni javne usluge.

Članak 122.

Cijena javne usluge korigira se svake godine i to posebno:

* minimalna javna usluga temeljem financijskog izvješća i godišnjeg plana ulaganja u opremu i vozila Davatelja usluge,
* cijena odlaganja otpada po litri temeljem troškova odlaganja/obrade ostatnog otpada
* za iznos naknade za gradnju građevina za gospodarenje komunalnim otpadom temeljem godišnjeg plana ulaganja.

Članak 123.

Kad više korisnika javne usluge zajednički koriste spremnik, bez obzira na kategoriju korisnika, zbroj udjela svih korisnika, određenih međusobnim sporazumom ili prijedlogom Davatelja javne usluge, mora iznositi jedan.

Članak 124.

(1)Kad više korisnika javne usluge koristi zajednički spremnik nastalu obvezu plaćanja ugovorne kazne u slučaju kada se ne utvrdi odgovornost pojedinog korisnika snose svi korisnici javne usluge koji koriste zajednički spremnik sukladno udjelima u korištenju spremnika.

(2)Visina kazne određuje se temeljem iznosa koji je potreban za uklanjanje štete.

***Veličina ugovorenog spremnika prema kategorijama korisnika***

Članak 125.

(1)Kriterij za veličinu ugovorenog volumena spremnika je broj članova domaćinstva za kategoriju 1. korisnika javne usluge prema Tablici 3.

**Tablica 3.**

|  |  |  |
| --- | --- | --- |
| **Predloženi raspon površine stambenog objekta (m2)** | **Broj članova domaćinstva** | **Dodijeljeni spremnik određenog volumena (L)** |
| 0-45 | 1 | 60 |
| 46-60 | 2 | 80 |
| 61-150 | 3 – 6 | 120 |
| 151+ | 7+ | 240 |

(2)Ako se određeni korisnik kategorije 1. korisnika javne usluge ne izjasni o broju članova u domaćinstvu, davatelj javne usluge može mu dodijeliti broj članova domaćinstva prema površini stambenog objekta sukladno Tablici 3.

(3)Za kategoriju 2. korisnika javne usluge veličina ugovorenog volumena se utvrđuje na temelju Izjave o načinu korištenja javne usluge ili temeljem Tablice 3. ako se korisnik javne usluge ne očituje na Izjavu.

(4)Konačni ugovoreni volumen ugovora se temeljem kriterija iz stavka 1. ovog članka i Izjave korisnika javne usluge.

Članak 126.

Ako se utvrdi da korisnik javne usluge u 2 (dva) uzastopna obračunska razdoblja odlaže miješani komunalni otpad u količini koja premašuje volumen ugovorenog spremnika dodijeljenog sukladno Ugovoru, Davatelja javne usluge ima mu pravo dodijeliti veći spremnik od onog ugovorenog.

Članak 127.

(1)Kriterij za veličinu ugovorenog spremnika za 3. kategoriju korisnika utvrđuje se Izjavom/Ugovorom o načinu korištenja javne usluge.

(2)Obveznici plaćanja iz prethodnog stavka su svi subjekti koji se bave gospodarskom aktivnošću (trgovačka društva, fizičke osobe/obrtnici, fizičke osobe s dopunskom djelatnošću, fizičke osobe koje imaju kućnu radinost i sl.).

Članak 128.

Dokaz o izvršenju javne usluge je očitanje čipa/bar koda spremnika/vrećice za miješani komunalni otpad.

Članak 129.

Ako u više stambenim zgradama s više od 5 stanova ne dođe do dogovora suvlasnika oko toga da li će koristiti individualne spremnike ili zajednički spremnik, korisnici javnih usluga sami financiraju nabavu spremnika i opreme za identifikaciju korisnika i volumena otpada.

**VIII. KORIŠTENJE JAVNE USLUGE U SLUČAJU NASTUPANJA IZVANREDNIH OKOLNOSTI (VIŠA SILA)**

Članak 130.

(1)Davatelj javne usluge se neće smatrati odgovornim za kašnjenja u ispunjenju ili za neispunjenje obveza iz Ugovora koje je uzrokovano neočekivanim i nepredvidivim okolnostima izvan njegove razumne kontrole, kao što su radnje građanskih ili vojnih tijela, ograničenja uvedena zakonom, požar, poplava, eksplozija, rat, embargo, štrajkovi, lokalni ili nacionalni neredi i nemiri.

(2)U slučaju nastupa takvih kašnjenja u ispunjenju ili neispunjenju javne usluge, Davatelj javne usluge će bez odgode obavijestiti korisnike usluga putem mrežnih stranica/sredstava javnog informiranja o njihovom nastupanju.

(3)Ispunjenje obveza Davatelja javne usluge iz Ugovora u slučaju iz stavka 1. ovog članka će se odgoditi ili promijeniti za vrijeme njegovog trajanja.

**IX. IZJAVA O NAČINU KORIŠTENJA JAVNE USLUGE ( u daljnjem tekstu: Izjava)**

Članak 131.

(1)Korisnik javne usluge dužan je dostaviti Davatelju javne usluge Izjavu o načinu korištenja javne usluge.

(2)Izjava iz stavka 1. ovoga članka daje se na obrascu koji sadrži sljedeće:

1. obračunsko mjesto
2. podatke o korisniku usluge (ime i prezime ili naziv pravne osobe ili fizičke osobe – obrtnika te OIB i adresu)
3. mjesto primopredaje
4. udio u korištenju spremnika
5. vrstu, zapremninu i količinu spremnika sukladno ovoj Odluci
6. broj planiranih primopredaja miješanog komunalnog otpada i biorazgradivog komunalnog otpada u obračunskom razdoblju
7. očitovanje o kompostiranju biootpada
8. očitovanje o korištenju nekretnine na obračunskom mjestu ili o trajnom nekorištenju nekretnine
9. obavijest Davatelja javne usluge o uvjetima kad se Ugovor o načinu korištenja javne usluge smatra sklopljenim (u daljnjem tekstu: Ugovor)
10. izjavu korisnika kojom potvrđuje da je upoznat s Ugovorom
11. uvjete raskida Ugovora,
12. izvadak iz cjenika javne usluge.

(3)Podaci iz stavka 2. ovoga članka svrstani su u obrascu Izjave u dva stupca od kojih je prvi prijedlog Davatelja javne usluge, a drugi očitovanje korisnika usluge.

(4)Broj planiranih primopredaja miješanog komunalnog otpada i biorazgradivog komunalnog otpada u obračunskom razdoblju iz stavka 2. točke 6. ovoga članka mora se odrediti u skladu sa sljedećom minimalnom učestalošću:

* najmanje jednom tjedno za biootpad iz biorazgradivog komunalnog otpada,
* najmanje jednom mjesečno za otpadni papir i karton iz biorazgradivog komunalnog otpada
* najmanje jednom u dva tjedna za miješani komunalni otpad.

(5)Korisnik javne usluge dužan je vratiti Davatelju javne usluge dva primjerka Izjave iz stavka 1. ovoga članka s potpisom korisnika usluge u pisanom obliku u roku od 15 dana od dana zaprimanja.

(6)Davatelj javne usluge dužan je po zaprimanju Izjave sukladno stavku 5. ovoga članka, korisniku usluge vratiti jedan ovjereni primjerak Izjave u roku od 8 dana od zaprimanja.

(7)Davatelj javne usluge dužan je primijeniti podatak iz Izjave koji je naveo korisnik usluge (stupac: očitovanje korisnika usluge) kada je taj podatak u skladu sa Zakonom, Uredbom i ovom Odlukom.

(8)Iznimno od stavka 7. ovoga članka Davatelj javne usluge primjenjuje podatak iz Izjave koji je naveo Davatelj javne usluge (stupac: prijedlog Davatelja javne usluge) u sljedećem slučaju:

1. kad se korisnik usluge ne očituje o podacima iz stavka 2. ovoga članka u roku iz stavka 5. ovoga članka
2. kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika na način da zbroj svih udjela čini jedan, primjenjuje se udio korisnika usluge u korištenju zajedničkog spremnika koji je odredio Davatelj javne usluge.

(9)Davatelj javne usluge može omogućiti davanje Izjave iz stavka 1. ovoga članka elektroničkim putem kad je takav način prihvatljiv korisniku usluge.

(10)Korisnik usluge dužan je obavijestiti Davatelja javne usluge o svakoj promjeni podataka iz Izjave u roku od 15 dana od dana kad je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena.

**X. PRIGOVOR KORISNIKA JAVNE USLUGE (REKLAMACIJA)**

Članak 132.

(1)Davatelj javne usluge dužan je omogućiti korisniku javne usluge podnošenje pisanog prigovora sukladno Zakonu o općem upravnom postupku, na jedan od sljedećih načina:

* Pisanim putem na adresu: Lukom d.o.o., Koprivnička 17, 42230 Ludbreg
* e- mailom: lukom@lukom.hr
* faxom na broj +385(0)42 811 494
* osobno u sjedištu Davatelja javne usluge (radnim danom od ponedjeljka do petka od 7-15 sati na adresi: Lukom d.o.o., Koprivnička 17, 42230 Ludbreg

(2)Davatelj javne usluge dužan je pisanim putem potvrditi primitak prigovora (reklamacije).

(3)Davatelj javne usluge dužan je u poslovnim prostorijama vidljivo istaknuti obavijest o načinu podnošenja pisanog prigovora.

(4)Osim obveze iz stavaka 1, 2. i 3. ovoga članka, Davatelj javne usluge dužan je na ispostavljenom računu vidljivo istaknuti obavijest o načinu podnošenja pisanog prigovora.

(5)Davatelj javne usluge je dužan u pisanom obliku odgovoriti na prigovore u roku od 15 dana od dana zaprimljenog prigovora.

(6)O prigovorima korisnika javne usluge odlučuje povjerenstvo koje osniva Davatelj usluge, a u kojem se nalaze predstavnici Davatelja javne usluge i udruge potrošača.

**XI. OBAVIJEST O PRIKUPLJANJU MIJEŠANOG KOMUNALNOG OTPADA, BIORAZGRADIVOG KOMUNALNOG OTPADA I RECIKLABILNOG KOMUNALNOG OTPADA**

Članak 133.

(1)Obavijest o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada (u daljnjem tekstu: obavijest) mora sadržavati:

* plan s datumima i okvirnim vremenom primopredaje miješanog komunalnog otpada, biorazgradivog komunalnog otpada i reciklabilnog komunalnog otpada
* lokaciju i radno vrijeme reciklažnog dvorišta
* lokaciju, datum i radno vrijeme mobilnog reciklažnog dvorišta
* način preuzimanja glomaznog otpada u okviru javne usluge
* lokacije spremnika za odvojeno sakupljanje komunalnog otpada na javnoj površini
* uputu o kompostiranju za korisnika javne usluge koji kompostira biootpad
* uputu o postupanju s miješanim komunalnim otpadom, biorazgradivim komunalnim otpadom i reciklabilnim komunalnim otpadom
* kontakt podatke i način podnošenja zahtjeva za preuzimanje komunalnog otpada na zahtjev korisnika javne usluge
* uputu o preuzimanju komunalnog otpada na zahtjev korisnika javne usluge.

(2)Davatelj javne usluge dužan je korisniku javne usluge do kraja prosinca tekuće kalendarske godine za iduću kalendarsku godinu dostaviti Obavijest u pisanom obliku ili putem mrežne stranice kad je to korisniku javne usluge prihvatljivo.

**XII. OPĆI UVJETI UGOVORA O NAČINU KORIŠTENJA JAVNE USLUGE**

Članak 134.

Opći uvjeti ugovora o načinu korištenja javne usluge su sadržani Prilogu 1 ove Odluke.

**XIII. UGOVORNA KAZNA**

Članak 135.

(1)Ugovorna kazna je iznos određen ovom Odlukom koji je korisnik javne usluge dužan platiti u slučaju kad je postupio protivno Ugovoru.

(2)Iznos ugovorne kazne mora biti razmjeran troškovima uklanjanja posljedica takvog postupanja.

(3)Smatra se da je korisnik javne usluge postupio protivno Ugovoru:

1. ako ne vrši predaju otpada u dva uzastopna obračunska razdoblja Davatelju javne usluge, a na temelju podataka očitanja mjernih uređaja za potrošnju električne energije, plina, pitke vode ili na drugi način se utvrdi da koristi nekretninu,
2. ako odlaže miješani komunalni otpad u količini koja premašuje volumen spremnika dodijeljenog sukladno Ugovoru,
3. ako odlaže miješani komunalni otpad i/ili biorazgradivi komunalni otpad izvan spremnika za miješani komunalni otpad i/ili biorazgradivi komunalni otpad tj. ako se uz ugovoreni spremnik korisnika javne usluge nalazi rasuti otpad ili otpad odložen u vrećice koje nisu od Davatelja javne usluge,
4. ako odlaže problematični otpad u spremnike za miješani komunalni otpad ili druge spremnike namijenjene reciklabilnom otpadu,
5. ako korisnik javne usluge ne razvrstava komunalni otpad u vrećice/spremnike na način predviđen ovom Odlukom
6. ako korisnik javne usluge u vreće/spremnike za reciklabilni otpad odlaže miješani komunalni otpad,
7. ako tijekom godine dana niti jednom ne koristi reciklažno dvorište ili mobilno reciklažno dvorište,
8. ako kompostira otpad na neprimjeren način, odnosno ako ne kompostira otpad na način kako je određeno u članku 69. ove Odluke,
9. ako odloži glomazni otpad ili EE otpad na javnu površinu bez prethodnog dogovora s Davateljem javne usluge,
10. ako uništi spremnik koji mu je Davatelj javne usluge dao na korištenje,

(4)Ako se poklopac spremnika koji je dodijeljen korisniku javne usluge ne može zatvoriti Davatelj usluge će naplatiti korisniku usluge dodatni volumen koji prelazi volumen spremnika.

(5)Korisnik javne usluge koji u godini dana nije niti jednom postavio spremnik za pražnjenje što se dokazuje izvodom iz elektroničke evidencije pražnjenja spremnika, a u istom roku nije kupio ili tražio vrećice za miješani komunalni otpad dužan je Davatelju javne usluge, na njegovo traženje, dostaviti dokaze da nije koristio nekretninu.

(6)Ako korisnik javne usluge ne predoči Davatelju usluge dokaze da nije koristio nekretninu, Davatelj javne usluge će korisniku javne usluge naplatiti ugovornu kaznu u iznosu koji odgovara cijeni pražnjenja minimalno jednom u dva tjedna za miješani komunalni otpad za volumen spremnika koji je utvrđen Ugovorom.

Članak 136.

Kad više korisnika javne usluge koristi zajednički spremnik, a ne utvrdi se odgovornosti pojedinog korisnika za postupanja protivno Ugovoru, svi korisnici javne usluge koji koriste zajednički spremnik dužni su platiti ugovornu kaznu razmjerno svojim udjelima u zajedničkom korištenju spremnika.

Članak 137.

(1)Djelatnici komunalne tvrtke/komunalni redari, na terenu utvrđuju je li određeni korisnik javne usluge postupio protivno Ugovoru, odnosno je li korisnik javne usluge dužnik plaćanja ugovorne kazne.

(2)Dokaz da je korisnik javne usluge postupio protivno Ugovoru je fotografski zapis/video snimak spremnika/vrećice ili otpada rasutog ili neprimjereno odloženog na obračunskom mjestu. Na fotografskom zapisu/videu potrebno je da obračunsko mjesto korisnika javne usluge bude jasno uočljivo.

(3)Ako se korisnik javne usluge zatekne u odlaganju otpada na način protivan Ugovoru, komunalni redar ili djelatnik Davatelja javne usluge dužan ga je fotografirati što čini prihvatljivi dokazni materijal za daljnje postupanje komunalnog redara (utvrđivanje identiteta i daljnje postupanje po Odluci o komunalnom redu Grada Ludbrega).

(4)Raspon visine ugovorne kazne određen je Tablicom 4.

**Tablica 4.**

|  |  |
| --- | --- |
| **Ugovorna kazna** | **Cijena** |
| Korisnik javne usluge ne vrši predaju otpada u dva uzastopna obračunska razdoblja Davatelju javne usluge, a utvrdi se da koristi nekretninu (čl. 135., st. 3., t. 1. ove Odluke) | Ugovoreni spremnik s odvozom od 2 puta mjesečno |
| Poklopac ugovorenog spremnika korisnika javne usluge se ne može u potpunosti zatvoriti – količina otpada premašuje volumen ugovorenog spremnika (čl. 135., st. 3., t. 2. ove Odluke)  | Dodatnih 20% volumena ugovorenog spremnika u obračunskom razdoblju |
| Korisnik javne usluge odlaže miješani komunalni otpad i/ili biorazgradivi komunalni otpad izvan spremnika za miješani komunalni otpad i/ili biorazgradivi komunalni otpad – uz ugovoreni spremnik korisnika javne usluge nalazi se rasuti otpad ili otpad odložen u vrećice koje nisu od davatelja javne usluge (čl. 135., st. 3., t. 3. ove Odluke) | Cijena odloženog volumena i dodatna kazna od 50 kn |
| Korisnik javne usluge odlaže problematični otpad u spremnike za miješani komunalni otpad ili druge spremnike namijenjene reciklabilnom otpadu (čl. 135., st. 3., t. 4. ove Odluke) | Volumen spremnika x koeficijent pretvorbe volumena u kg x cijena zbrinjavanja opasnog otpada/kg |
| Korisnik javne usluge ne razvrstava komunalni otpad u vrećice/spremnike na način predviđen ovom Odlukom (čl. 135., st. 3., t. 5. ove Odluke) | Cijena zbrinjavanja MKO/l ili cijena razvrstavanja komunalnog otpada + upozorenje korisniku u iznosu 50 kn |
| Korisnik javne usluge u vreće/spremnike za reciklabilni otpad odlaže miješani komunalni otpad (čl. 135., st. 3., t. 6. ove Odluke) | Cijena zbrinjavanja MKO/l + upozorenje korisniku u iznosu 50 kn |
| Korisnik javne usluge tijekom godine dana niti jednom nije koristio uslugu reciklažnog dvorišta ili mobilnog reciklažnog dvorišta (čl. 135., st. 3., t. 7. ove Odluke) | 500,00 kn |
| Korisnik javne usluge kompostira otpad na neprimjeren način (čl. 135., st. 3., t. 8. ove Odluke) | 200,00 kn |
| Korisnik javne usluge odlaže glomazni otpad ili EE otpad na javnu površinu bez prethodnog dogovora s Davateljem javne usluge (čl. 135., st. 3., t. 9. ove Odluke) | Cijena preuzimanja određene mase glomaznog otpada + dodatan rad radnika/sat + prijevoz po km |
| Korisnik javne usluge uništi spremnik koji mu je Davatelj javne usluge dao na korištenje (čl. 135., st. 3., t. 10. ove Odluke) | Cijena nabave novog spremnika |

(5)Visina cijene ugovorne kazne mora biti razmjerna troškovima uklanjanja posljedica postupanja protivno Ugovoru, a uračunava cijenu obrade i zbrinjavanja određenog volumena otpada (kn/l), vrijeme rada radnika – satnica (kn/h) i udaljenost do lokacije obračunskog mjesta na kojoj je korisnik javne usluge postupio protivno Ugovoru (potrošnja goriva (l goriva), cijena goriva (kn/l) i udaljenost (km)).

**XIV. NADZOR**

Članak 138.

Nadzor nad provedbom ove Odluke obavljaju djelatnici Davatelja javne usluge i komunalni redari na temelju Odluke o komunalnom redu.

**XV. PRIJELAZNE I ZAVRŠNE ODREDBE**

Članak 139.

Danom stupanja na snagu ove Odluke prestaje važiti Odluka o načinu pružanja javne usluge prikupljanja miješanog komunalnog otpada, biorazgradivog komunalnog otpada i odvojenog prikupljanja otpadnog papira, metala, stakla, plastike i tekstila te krupnog (glomaznog) komunalnog otpada („Službeni vjesnik Varaždinske županije“, br. 54/2015.).

Danom stupanja na snagu ove Odluke prestaju važiti Opći uvjeti odvoza komunalnog i neopasnog otpada koju je donio Davatelj javne usluge 5. veljače 2015. godine.

Članak 140.

Cjenik usluga koje je donio Davatelj javne a koji su na snazi od 1.1.2017.godine vrijede do ispunjenja tehničkih uvjeta u smislu označavanja spremnika opremom za elektronsko očitanje preuzimanja komunalnog otpada i/ili do potpisivanja ugovora (Izjava) o korištenju usluge sa korisnicima javne usluge.

Članak 141.

(1)Davatelj javne usluge dužan je ispuniti tehničko-tehnološke uvjete naplate odvoza otpada po volumenu na cijelom području Grada Ludbrega najkasnije do 01.11.2018. godine.

(2)Odredbe za ispunjenje kojih nisu ispunjeni tehničko-tehnološki uvjeti i/ili ako za ispunjenje istih nisu izgrađene građevine i nabavljena oprema, primjenjuju se od dana kada Davatelj javne usluge započne sa upravljanjem istima.

Članak 142.

Ova Odluka stupa na snagu prvog dana od dana objave u „Službenom vjesniku Varaždinske županije“.

 Predsjednik

 Gradskog vijeća

 Antun Šimić